V indickom štáte prišli o štátnu príslušnosť takmer dva milióny ľudí

Kritici obviňujú stranu premiéra Módího z podnecovania nenávisti voči ilegálnym prisťahovalcom.

GUVÁHÁTÍ. Takmer dva milióny ľudí v indickom štáte Ásám na severovýchode krajiny bolo vynechaných zo zoznamu obyvateľstva, ktorého finálnu podobu v sobotu zverejnila vláda. Stalo sa tak po zdĺhavom a náročnom prieskume zameranom na ilegálnu imigráciu. Podľa niektorých kritikov táto iniciatíva cieli na moslimskú menšinu žijúcu v danom regióne. Nenávisť voči ilegálnym prisťahovalcom tlie v Ásáme, jednom z najchudobnejších indických štátov, už niekoľko rokov, pričom miestni obyvatelia obviňujú cudzincov - najmä zo susedného Bangladéša - z toho, že im berú prácu a pozemky, informuje tlačová agentúra Reuters. Úrady skontrolovali dokumenty takmer 33 miliónom ľudí pre účely aktualizácie Národného registra obyvateľstva (NRC), na ktorý napokon nezaradili zhruba 1,9 milióna osôb z Ásámu. Tí, ktorí sa na zozname nenachádzajú, majú 120 dní na to, aby dokázali svoje občianstvo na stovkách regionálnych úradoch známych ako cudzinecké tribunály. Ak tie rozhodnú, že ide o ilegálnych imigrantov, môžu sa odvolať na vyšších súdoch. Kritici obviňujú nacionalistickú Indickú ľudovú stranu (BJP) premiéra Naréndru Módího z podnecovania nenávisti voči ilegálnym prisťahovalcom a zneužívania NRC na útoky aj proti legálnym moslimským občanom. Módího blízky spojenec, minister vnútra Amit Šáh, predtým prisľúbil, že krajinu zbaví ilegálnych imigrantov, ktorých označil za "termitov". Ásámské úrady tvrdia, že nevedia, čo budú robiť s týmito oficiálne vyhlásenými cudzincami bez štátnej príslušnosti; Bangladéš sa totiž nezaviazal, že ich prijme. NRC je zoznam ľudí, ktorí vedia preukázať, že prišli do Indie do 24. marca 1971 - deň predtým, ako Bangladéš vyhlásil nezávislosť od Pakistanu, vysvetľuje stanica BBC. NRC vznikol už v roku 1951 na určenie, kto sa narodil v Ásáme a je preto Ind, a kto môže byť imigrantom z Bangladéša. Register bol aktualizovaný po prvý raz.


Generálna prokuratúra sa bráni, Hlinove tvrdenia označila za klamlivé

Predseda KDH sa domnieva, že sa môže stať obeťou politického vydierania.

BRATISLAVA. Tvrdenia obvineného predsedu KDH Alojza Hlinu, že prokurátori konajú v prospech nebankovej spoločnosti Pohotovosť sú absolútne klamlivé. "Generálna prokuratúra SR prvýkrát preskúmala trestnú vec obvineného Alojza H. v novembri 2015, na základe jeho písomného podania z 12. októbra minulého roku a nie na základe odvolania spoločnosti Pohotovosť, ako uviedol obvinený. Generálna prokuratúra SR kategoricky odmieta, že jej prokurátori konajú v prospech nebankovej spoločnosti Pohotovosť, s. r. o.," uvádza sa mimo iného v stanovisku Generálnej prokuratúry. "Tvrdenia obvineného Alojza H. o zasahovaní Generálnej prokuratúry SR do trestnej veci z politických dôvodov a dôvodov jeho údajného "politického vydierania", sú absolútne klamlivé," uvádza sa na záver stanoviska. Generálny prokurátor Jaromír Čižnár by mal preveriť, či niekto z jeho podriadených na prokuratúre nerobí nadprácu v prospech úžerníckych firiem, špeciálne v prospech nebankovej spoločnosti Pohotovosť s. r. o. Myslí si to predseda KDH Alojz Hlina, ktorý sa zároveň domnieva, že sa môže stať obeťou politického vydierania. Hlina to na piatkovom tlačovom brífingu vysvetlil pokračujúcim konaním v trestnej veci, týkajúcej sa postavenia múrika pred prevádzku spoločnosti Pohotovosť dňa 3. septembra 2015. Súčasný predseda KDH bol políciou obvinený z prečinu obmedzovania osobnej slobody a neoprávneného zásahu do práv k domu, bytu alebo nebytovému priestoru. "Hoci prokurátor Okresnej prokuratúry Bratislava I ešte v septembri 2015 zrušil obvinenie z dôvodu nezákonnosti, pred Vianocami Generálna prokuratúra na základe odvolania spoločnosti Pohotovosť rozhodla o zrušení tohto rozhodnutia a nariadila vo veci ďalej konať," upozornil Hlina, ktorý dodal, že prokuratúra reagovala na odvolanie spoločnosti, ktorá užívala priestory prevádzky neoprávnene.


Orbán v Ríme: Prevaha ľavicových médií sa v Maďarsku skončila

Ľudia podľa Orbána rozhodnú, komu uveria.

BUDAPEŠŤ/RÍM. Väčšina médií v krajinách západnej Európy je historicky, filozoficky, hodnotovo a z presvedčenia orientovaná ľavicovo-liberálne, avšak v Maďarsku sa prevaha takýchto médií už skončila. Vyhlásil to predseda maďarskej vlády Viktor Orbán počas uplynulého víkendu v Ríme na podujatí krajne pravicovej strany Fratelli d'Italia (Bratia Talianska). Podľa internetového vydania týždenníka Heti Világgazdaság moderátor sobotňajšej panelovej diskusie, na ktorej Orbán vystúpil, namietol, že novinári si robia iba svoju prácu. Premiér podotkol, že to nemyslel ako kritiku, ale sa iba pokúsil vykresliť situáciu. Ak by podľa jeho slov mohli v parlamentných voľbách hlasovať iba novinári, tak by vysoko vyhrala ľavica. "V Maďarsku to však už neplatí! Ak si pozrieme stav médií, tak ľavica má v rukách maximálne 60 percent, ale skôr iba 50 percent, pričom kresťanská konzervatívna pravica 45-50 percent," povedal Orbán. Heti Világgazdaság v tejto súvislosti poznamenal, že Orbánovo vyhlásenie na podujatí talianskej krajne pravicovej strany znamená významný posun vo vnímaní médií. V januári, keď sa po dlhom čase postavil pred novinárov, ešte totiž tvrdil, že cíti v médiách silnú ľavicovú prevahu. V súčasnosti podľa Orbána už v Maďarsku nie je možné v médiách písať "eurohlúposti", pretože na druhý deň konzervatívna tlač napíše, že je to nezmysel. Dodal, že aj o tomto jeho vystúpení maďarské ľavicovo-liberálne médiá napíšu, že mal fašistický prejav, ale druhá strana ho pochváli. "Ľudia potom rozhodnú, komu uveria," zdôraznil. Internetové vydanie denníka Magyar Nemzet v pondelok z prejavu Orbána v Ríme vyzdvihlo tvrdenie, podľa ktorého sa ľavicové sily západoeurópskych krajín vracajú. "Podporujú prisťahovalectvo, pretože si vlastne takto dovážajú voličov," povedal premiér, ktorý prisľúbil pomoc Taliansku v ochrane hraníc i v odvoze tamojších migrantov domov. Predseda opozičnej Demokratickej koalície (DK) a expremiér Ferenc Gyurcsány na Facebooku Orbánovu návštevu podujatia strany Fratelli d'Italia komentoval slovami: "Orbán túži po novej úlohe: chce sa stať vodcom európskych radikálov, nacionalistov a populistov." Taliansky minister vnútra Luigi di Maio z vládneho Hnutia piatich hviezd (M5S) označil rímske vystúpenie maďarského ministerského predsedu za zbytočné zasahovanie, v ktorom povzbudzoval k zápasu krajne pravicovú taliansku stranu.


Ekonómovia očakávajú najvyšší rast svetovej ekonomiky za 8 rokov

LONDÝN. Svetová ekonomika by mala tento rok dosiahnuť najvýraznejší rast za posledných osem rokov. Ukázal to najnovší prieskum medzi ekonómami. Napriek tomu ich prognóza rastu nie je taká optimistická ako v prípade Medzinárodného menového fondu (MMF). "Prvýkrát za dlhšie obdobie sa tempo rastu svetovej ekonomiky zrýchľuje smerom od svojho priemeru, zatiaľ čo doteraz sa globálna ekonomika zvykla zotavovať smerom k nemu," povedal hlavný ekonóm v Credit Suisse James Sweeney v rámci najnovšieho prieskumu agentúry Reuters. Tá ho uskutočnila v priebehu januára na vzorke 500 ekonómov. Ekonómovia očakávajú, že svetová ekonomika vzrastie tento rok o 3,7 percenta. Ak sa ich predpoveď vyplní, bude to znamenať najrýchlejšie tempo rastu od roku 2010, keď vzrástla o 4,3 percenta. Nový odhad znamená zlepšenie prognózy z októbra, keď ekonómovia očakávali rast na úrovni 3,6 percenta. Ani zlepšenie odhadu však nedosahuje prognózu MMF. Fond očakáva, že svetová ekonomika tento rok vzrastie o 3,9 percenta. Čo sa týka americkej ekonomiky, ekonómovia predpokladajú, že v roku 2018 by mala zaznamenať najrýchlejší rast za posledné tri roky. Prispieť by k tomu mala najväčšia daňová reforma od 80. rokov minulého storočia. Na druhej strane, znepokojenie aj naďalej vyvolávajú protekcionistické politiky vo svete, aj keď tieto obavy sa v poslednom období zmiernili. V predchádzajúcich prognózach ekonómovia varovali pred "obrovskou neistotou" pre svetovú ekonomiku v dôsledku protekcionizmu, najmä v súvislosti s programom Donalda Trumpa "Amerika na prvom mieste". V najnovšej prognóze sa však už do takej miery ako v predchádzajúcom období neznepokojujú. Ako prieskum ukázal, až 80 percent z vybranej skupiny takmer 140 ekonómov uviedlo, že neočakávajú tento rok výraznejšie obchodné bariéry. "Žiadna z krajín by z obchodných bariér neprofitovala, takže s takýmto vývojom nepočítame," uviedol Scott Anderson, hlavný ekonóm Bank od the West. Približne pätina oslovených ekonómov však zavádzanie obchodných bariér nevylučuje. Medzi určité problematické záležitosti zaradili napríklad prehodnocovanie Severoamerickej dohody o voľnom obchode (NAFTA), diskusie o brexite a rastúce riziko obchodnej vojny medzi USA a Čínou.


Päť slovenských miest, kam na výlet s deťmi

Čo je to podcast? |   Ako počúvať na iPhone? |   Ako počúvať na Androide? Plánujete dovolenku s deťmi na Slovensku, alebo len hľadáte tip na víkendový výlet? Tento týždeň majú tvorcovia bedekrov Spectacular Slovakia tipy pre všetkých, ktorí vymýšľajú program pre malých prázdninárov. V Bratislave sa ponoríme do sveta vedy, v Bojniciach navštívime Neandertálcov a na Liptove si pohladkáme medvede a zistíme ako znejú minerály. V Tatrách sa spustíme na boboch a poprechádzame sa v korunách stromov a výlet zakončíme čokoládou v Hniezdnom.


Vzácna sústava troch mŕtvych hviezd môže vyvrátiť Einsteinovu teóriu

Pulzar s dvomi bielymi trpaslíkmi preveria jeden z konceptov všeobecnej teórie relativity.

BRATISLAVA. Vzácna sústava troch mŕtvych hviezd teraz môže potvrdiť alebo vyvrátiť Einsteinovu všeobecnú teóriu relativity. Vedci našli sústavu pulzaru a dvoch bielych trpaslíkov, ktorá môže preveriť Einsteinove predpovede o spravaní sa telies pod vplyvom gravitácie a ukázať, či mal pravdu, alebo bude treba jeho predpoklady o časopriestore revidovať. Einsteinovu teóriu v minulosti opakovane potvrdili experimenty a pozorovania. Problém je v tom, že všeobecná teória relativity zároveň nesedí s iným základným pilierom modernej fyziky - kvantovou teóriou. Kvantovú teóriu pritom tiež opakovane potvrdili experimenty. Jednou z myšlienok všeobecnej relativity je totiž princíp ekvivalencie. Ten v zásade hovorí, že predmety padajú v gravitačnom poli, aké je napríklad na planétach, rovnakou rýchlosťou bez ohľadu na ich zloženie či hmotnosť. Preukázal to aj astronaut David Scott na Mesiaci, keď pustil kladivo a pierko a dopadli naraz na povrch. Einstein túto myšlienku rozvinul ďalej a povedal, že to isté platí aj pre telesá, ktoré drží pohromade ich vlastná gravitácia, ako napríklad hviezdy. Sústava troch mŕtvych hviezd PSR J0337+1715 , ktorá pozostáva z pulzaru a jedného bližšieho a druhého vzdialenejšieho bieleho trpaslíka, by tak mohla predstavovať dobrý test pre princíp ekvivalencie a všeobecnú relativitu. Ťažký pulzar spolu s bližším bielym trpaslíkom obiehajú okolo spoločného stredu celej sústavy. Pulzar je však omnoho ťažší ako druhá blízka hviezda. Všeobecná relativita hovorí, že obe hviezdy by sa k vzdialenejšej hviezde mali správať rovnako, ako sa pierko a kladivo správali k mesiacu. Mala by na ne pôsobiť rovnaká gravitačná sila. Ak by to tak nebolo, obežná dráha pulzaru a bližšieho bieleho trpaslíka by bola viac eliptická než sa čakalo. V tom prípade by sa porušil princíp ekvivalencie a všeobecná relativita by bola nesprávna. Unikátne vlastnosti troch hviezd by tak mohli byť najlepším doteraz praktickým testom teórie relativity, pretože poskytujú všetko, čo treba na jej overenie. "Šanca na takúto sústavu je omnoho menšia než jedna k miliónu - skôr jedna k miliarde," hovorí Scott Ransom z National Radio Astronomy Observatory v americkej Virgínii, ktorý vedie výskum sústavy. Ransomov tím zistil, že samotný pulzar rotuje mimoriadne rýchlo, za sekundu sa otočí vyše 366-krát. Hviezda každým otočením vyšle do okolia žiarenie ako maják. To znamená, že každé otočenie dokážeme zaznamenať a využiť ako veľmi presné kozmické hodinky, ktoré každým otočením tikajú. Zmeny v "tikaní" by ukázali, že pulzar mení smer svojho pohybu a že jeho pohyb tam a späť ovplyvňuje iné teleso. Tím tak má k dispozícii telesá s intenzívnymi gravitačnými poľami a zároveň aj vesmírne stopky. Vedci teraz merajú tikanie pulzaru, skúmajú zmeny v obežných dráhach troch telies a porovnávajú výsledky s tým, čo Einsteinova všeobecná teória relativity predpovedá. Dúfajú, že výsledky oznámia na konferencii v septembri. Chcú sa však uistiť, že všetkému rozumejú správne. Zdá sa totiž, že určité vzory v údajoch princíp ekvivalencie porušujú. "Bolo by to samozrejme niečo ohromné, takže sme sa chceli uistiť, že údajom rozumieme," hovorí Ransom. "Každá iná teória gravitácie okrem všeobecnej relativity v podstate hovorí, že princíp ekvivalencie na určitej úrovni zlyhá," dodáva.


AKTUALIZOVANÉPrezident Mexika sa dohodol s Trumpom, o múre nebudú viac hovoriť verejne

Americký prezident vo štvrtok navrhol uvalenie 20-percentnej dane na dovoz tovaru z Mexika.

WASHINGTON. Prezidenti Spojených štátov a Mexika, Donald Trump a Enrique Pe�?a Nieto, podnikli v piatok spoločný, takmer hodinový telefonát. Hlavy štátov spolu hovorili o spore ohľadne výstavby múru na spoločnej 3200-kilometrovej hranici oboch krajín. Pod podmienkou anonymity o tom informovali dvaja administratívni pracovníci Bieleho domu, napísala agentúra AP. Prezidenti sa zhodli na tom, že o tejto citlivej otázke sa viac nebudú vyjadrovať na verejnosti. Oznámila to kancelária mexického prezidenta. "Pokiaľ ide o pohraničný múr, obaja prezidenti uznali svoje jasné a veľmi verejné rozpory v postojoch v tejto citlivej otázke, a súhlasili s tým, že tieto rozdiely budú riešiť v rámci celkovej diskusie o všetkých aspektoch bilaterálnych vzťahov. Prezidenti súhlasili, že o tejto kontroverznej téme nebudú viac hovoriť verejne," píše sa vo vyhlásení, z ktorého citovala agentúra DPA. Pe�?a Nieto mal pricestovať na návštevu do Bieleho domu budúci týžde�? v utorok. Cestu však vo štvrtok zrušil po vyhlásení Trumpa, že Pe�?a Nieto by nemal cestovať do USA, ak bude Mexiko naďalej odmietať pokryť náklady na múr, ktorý chce nový šéf Bieleho domu vybudovať na južnej hranici Spojených štátov s Mexikom. Trump ešte vo štvrtok večer navrhol uvalenie 20-percentnej dane na dovoz tovaru z Mexika, z ktorej by sa zaplatila výstavba plánovanej bariéry na južnej hranici USA. Trump podľa hovorcu Bieleho domu Seana Spicera diskutoval o tejto myšlienke s lídrami v Kongrese a chce takéto opatrenia zaradiť do balíka návrhov komplexnej da�?ovej reformy. Mexický líder ešte v stredu večer vyhlásil, že odmieta rozhodnutie Trumpa postaviť múr na americko-mexickej hranici, a zopakoval, že jeho krajina za tento múr nebude platiť. Reagoval tak na Trumpov stredajší podpis príslušného výkonného nariadenia. Šéf Bieleho domu vo svojom posolstve k Medzinárodnému d�?u pamiatky obetí holokaustu vyhlásil, že urobí všetko, čo bude v jeho silách, aby zaistil, že "zlé sily už nikdy viac neporazia dobré sily". Trump ďalej vzdal česť pamiatke obetí holokaustu, ako aj ľuďom, ktorí holokaust prežili, a tým, ktorí riskovali životy za záchranu životov druhých ľudí. "Spoločne budeme šíriť lásku a toleranciu po celom svete," povedal v piatok Trump, ktorého prezidentskú kampa�? mnoho analytikov označilo za rozdeľujúcu.


Útok na vojenskú prehliadku v Jemene neprežilo 60 ľudí

ADEN. Najmenej 60 ľudí prišlo vo štvrtok o život pri útoku na vojenskú prehliadku v jemenskom prístavnom meste Aden. Informovala o tom agentúra DPA s odvolaním sa na nemenovaný zdroj. Medzi obeťami explózie, ku ktorej došlo vo vojenskom tábore na západe Adenu, bol aj jeden vyšší veliteľ. Útok nastal na začiatku prehliadky, spresnil podľa agentúry DPA nemenovaný zdroj z prostredia bezpečnostných zložiek. Podľa tohto zdroja utrpelo zranenia ďalších najmenej 56 ľudí. K útoku v Adene, kde sídli medzinárodne uznávaná jemenská vláda, sa prihlásili šiitskí povstalci zvaní húsíovia. Ich hovorca vo zverejnenom tlačovom vyhlásení uviedol, že na prehliadku bezpečnostných zložiek zaútočili dronom a balistickou strelou. K druhému útoku došlo vo štvrtok na policajnú stanicu v adenskej oblasti Šajch Usmán. Samovražedný atentátnik vošiel s vozidlom naloženým výbušninami do brány policajnej stanice krátko pred raňajším nástupom policajtov do služby. Usmrtil pritom 13 policajtov a zranil 20 ľudí vrátane troch civilistov. K útoku sa zatiaľ nik neprihlásil. Vojna medzi odbojnými šiitmi a vojakmi vernými sunnitskému prezidentovi Abdovi Rabbuhovi Mansúrovi Hádímu sa v Jemene vystupňovala v roku 2015, keď najvyšší štátny predstaviteľ ušiel do saudskoarabského exilu a vojensky začala v krajine zasahovať koalícia pod vedením Saudskej Arábie.


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMViete kde sa v Bratislave nachádzali tuberabaraky?

Obete cholery pochovávali do masových hrobov a zasypávali ich vápnom.

Vladimír Tomčík, historik združenie Devínska brána Na Bazovej ulici, na miestach, kde dnes stojí nový obytný dom nazvaný podľa slávneho katalánskeho architekta Gaudího, liečili tuberkulózu. Budovy domáci nazývali tubera baraky. Na Miletičovej, tam kde je dnes budova Doprastavu, boli zas prízemné drevené objekty, kde liečili ešte strašnejšie infekčné ochorenia. Bratislavčania ich volali cholera barakmi a zrejme z obavy pred rozširovaním nemoci ich postavili medzi poľami a záhradami za vtedajšou hranicou mesta. V ohradených objektoch pripomínajúcich stavby koncentráku sa nachádzali pracoviská Epidemiologickej nemocnice. V čase prvej republiky tu pôsobil významný slovenský farmakológ a toxikológ MUDr. Ladislav Vrbovský, ktorý neskôr viedol Oddelenie toxikológie na Ústave experimentálnej farmakológie SAV. Cholera, choroba podľa ktorej baraky nazvali, je nebezpečná infekčné onemocnenie prenášané pitnou vodou znečistenou výkalmi. Druhou možnosťou prenosu cholery sú kontaminované potraviny. Desaťtisíce mŕtvych sa najmä v predminulom storočí kruto zapísalo do našej histórie a o ničom inom nie je ani historický román Joža Nižňanského Cholera. Hovorí o epidémii tejto choroby a následnom kruto potlačenom sedliackom povstaní na východnom Slovensku. Hoci sa v tom čase už temer úplne podarilo zlikvidovať epidémie morovej nákazy, objavili sa nové katastrofy – kiahne, tuberkulóza a cholera. Cholera sa prejavuje nevoľnosťou, kŕčami v bruchu, vodnatou hnačkou, zvracaním, teplotou a v ťažkých prípadoch (dodnes) končí úmrtím pacienta. Hoci úrady vydali prísne predpisy a usilovali sa zamedziť šíreniu nákazy, ustanovili vojenské hliadky, ktoré prísne dohliadali na pohyb obyvateľstva, ale ich snaha bola márna. V roku 1831 sa nakazilo vyše pol milióna ľudí a podľa dobových dokladov z nich neprežilo 237 691. Liečilo sa púšťaním žilou, prikladaním pijavíc a predovšetkým potením. Pochovávalo sa v noci, do masových hrobov, bez zvonenia, kňaza i bez účasti príbuzných. Spolu s telom do hrobov dávali aj spálené šaty a periny obetí a zasypali ich vápnom. Epidémie cholery sa vracali a ich šírenie bolo podmienené predovšetkým nedostatočnou hygienou. O zlepšenie daného stavu sa pričinil najmä Ľudovít Markušovský zo Štrby, ktorý založil Štátnu spoločnosť pre zdravotníctvo a pričinil sa o vydanie zákona (č. 14/1876), ktorý sa stal základom pre vytvorenie zdravotníckej starostlivosti u nás. Bol to mimoriadne pokrokový zákon. Usiloval sa v 176 paragrafoch problematiku zdravotníctva riešiť komplexne. Konkrétne sa zaoberal čistotou životného prostredia, vrátane vody, ovzdušia i verejnej hygieny. Riešil otázky čistoty miest, zdravotnej kontroly potravinových obchodov a výsekov mäsa a potvrdenie úradného lekára o vhodnosti potravín. Veľký dôraz kládol aj na starostlivosť a ochranu detí predškolského veku.


Podľa ekonómov rástlo čínske hospodárstvo najpomalšie za takmer tridsaťročie

Peking zverejní oficiálne údaje v stredu.

PEKING. Rast čínskej ekonomiky sa v prvom kvartáli pravdepodobne spomalil, a to na najnižšiu úroveň za minimálne 27 rokov. Uviedli to ekonómovia v najnovšom odhade. Oficiálne údaje o vývoji ekonomiky za prvé tri mesiace roka zverejní Peking v stredu 17. apríla. Ekonómovia oslovení agentúrou Reuters očakávajú, že Čína oznámi za prvý štvrťrok medziročný rast ekonomiky o 6,3 percenta. Ak sa ich odhad potvrdí, bude to predstavovať najslabší rast minimálne od prvého štvrťroka 1992. Čo sa týka medzikvartálneho porovnania, ekonómovia očakávajú, že čínska ekonomika vzrástla za prvé tri mesiace o 1,4 percenta. V poslednom štvrťroku roka 2018 rast dosiahol 1,5 percenta. Za celý rok 2019 počítajú ekonómovia s rastom len o 6,2 percenta. V prípade potvrdenia prognózy by to znamenalo najslabší celoročný rast čínskej ekonomiky za 29 rokov. Na porovnanie, v roku 2018 vzrástla čínska ekonomika o 6,6 percenta a v roku 2017 o 6,8 percenta. S ďalším spomalením rastu počítajú ekonómovia aj v budúcom roku. Očakávajú, že hospodárstvo Číny v ňom vzrastie len o šesť percent.


Zelenskyj sa chce opýtať verejnosti, ako má viesť rokovania s Ruskom

Prezident navrhuje referendum o tom, či má Ukrajina nastoliť mierové dohody.

KYJEV. Nový ukrajinský prezident Volodymyr Zelenskyj sa chce opýtať verejnosti, ako by jeho krajina mala rokovať s Ruskom o vojne, ktorá prebieha na východe Ukrajiny. "Potrebujeme načúvať každej osobe," vyhlásil Zelenskyj na stretnutí s vojenskými dobrovoľníkmi, informovala tlačová agentúra DPA s odvolaním sa na vyhlásenie, ktoré poskytol vo štvrtok jeho úrad. Prezident navrhuje referendum o tom, či má Ukrajina nastoliť s Ruskom mierové dohody, hoci jeho výsledok nebude právne záväzný, uvádza sa ďalej vo vyhlásení jeho kancelárie. Zelenského (41) inaugurovali do funkcie hlavy štátu v pondelok. Ukrajinská armáda zvádza neďaleko ruských hraníc boje s proruskými povstalcami. Konflikt vypukol pred piatimi rokmi po zvrhnutí bývalého ukrajinského prokremeľského prezidenta Viktora Janukovyča. Vojna si odvtedy podľa odhadov OSN vyžiadala približne 13.000 mŕtvych. Rusko, ktoré reprezentuje týchto separatistických povstalcov na medzinárodne sprostredkovaných mierových rokovaniach, opakovane odmietlo tvrdenia o poskytovaní zbraní alebo aktívnych vojakov východoukrajinským regiónom. Zelenskyj tiež uviedol, že hodlá vysťahovať svoj prezidentský úrad zo súčasnej mohutnej budovy v centre Kyjeva, postavenej za sovietskej éry, dopĺňa tlačová agentúra AFP. "Nemám rád tamojšiu atmosféru, ani samotnú budovu," uviedol v poradí šiesty ukrajinský prezident bez žiadnej politickej skúsenosti. Zelenskyj, niekdajší televízny komik, zaznamenal v aprílových prezidentských voľbách drvivé víťazstvo na základe sľubov, že opätovne naštartuje ukrajinský politický systém a zbaví štát vplyvu mocných oligarchov. Niektoré z jeho prvých personálnych rozhodnutí v najvyššej funkcii však vyvolali znepokojenie, že by tento politický nováčik mohol byť napriek opakovaným popretiam zaviazaný magnátovi Ihorovi Kolomojskému. Tento kontroverzný oligarcha vlastní televízny kanál, ktorý vysiela Zelenského komediálne šou. Kolomojskyj (56) sa vrátil na Ukrajinu minulý týždeň po takmer dvoch rokoch dobrovoľného exilu vo Švajčiarsku a Izraeli.


Manchester City zlomil klubový rekord v prestupovej sume

Rodriho z Atletica Madrid prekonal Mahreza z Leicesteru.

LONDÝN. Anglický futbalový šampión Manchester City angažoval do svojich služieb stredopoliara Rodriho z Atletica Madrid. Manchester City za jeho služby zaplatil 70 miliónov eur, čo je klubový rekord. Španielsky reprezentant podpísal s novým zamestnávateľom päťročný kontrakt. Prestupová čiastka bola stanovená ako výkupná klauzula v Rodriho zmluve. "Manchester City je nadšený, že môže oznámiť príchod španielskeho stredopoliara Rodriho," píše sa na klubovom webe. Doterajší najdrahší prestup v klubovej histórii bol príchod Riyada Mahreza z Leicestru City za 67,8 milióna eur. "To, čo dokázalo City za uplynulé dva roky, je úžasné a teším sa, že budem súčasťou takého talentovaného tímu," povedal. Dvadsaťtriročný Rodri sa do Atletica vrátil vlani v lete za 20 miliónov eur z Villarrealu po tom, čo ho madridský klub prepustil zo svojho juniorského tímu. V uplynulej sezóne odohral vo všetkých súťažiach 47 duelov, strelil tri góly a Atleticu pomohol k druhému miestu v lige a triumfu v Superpohári UEFA. Rodri by mal v City postupne nahradiť o jedenásť rokov staršieho Brazílčana Fernandinha, ktorý je oporou stredovej línie tímu, no v závere sezóny ho trápili časté zranenia.


Ceny benzínov a nafty opäť klesli

Tabuľka uvádza priemerné ceny pohonných látok v SR (v eurách za jeden liter, resp. kilogram) v 45. týždni tohto roka.

BRATISLAVA. Ceny 95-oktánového benzínu sa minulý týždeň oproti predchádzajúcemu týždňu znížili o 1,92 %, ceny 98-oktánového benzínu o 1,66 %, LPG o 0,36% a motorovej nafty o 1,47 %. Nezmenili sa ceny CNG. Informoval dnes o tom Štatistický úrad SR. Najpredávanejší 95-oktánový benzín slovenské čerpacie stanici v 45. týždni tohto roka ponúkali v priemere za 1,224 eura za liter. Cena 98-oktánového benzínu dosiahla priemerne 1,426 eura za liter. LPG bol dostupný za priemernú cenu 0,550 eura za liter a motorová nafta minulý týždeň stála v priemere 1,076 eura za liter. Cena CNG dosiahla v priemere 1,040 eura za kilogram. Pre porovnanie, na konci vlaňajška stál 95-oktánový benzín na slovenských pumpách v priemere 1,179 eura za liter, 98-oktánový benzín 1,367 eura za liter, motorová nafta 0,994 eura za liter a LPG 0,563 eura za liter. Začiatkom minulého roka natankovali motoristi na slovenských pumpách 95-oktánový benzín za 1,323 eura za liter. Motorová nafta stála 1,214 eura za liter a 98-oktánový benzín 1,50 eura. LPG sa začiatkom uplynulého roka predával v priemere za 0,698 eura za liter.


NATO vyčlení tri miliardy eur na modernizáciu družíc a kybernetickú ochranu

Kyberútokom prikladá NATO rovnakú váhu ako ktorýmkoľvek iným hrozbám.

BRUSEL. Severoatlantická aliancia v najbližších troch rokoch plánuje vyčleniť tri miliardy eur na modernizáciu svojej družicovej komunikácie a informačných technológií, ktoré majú chrániť základne NATO pred kybernetickými útokmi. Agentúra Reuters s odvolaním sa na nemenované vysokopostavené zdroje z prostredia aliancie uviedla, že plánované náklady, ktoré budú musieť schváliť všetky členské krajiny, sú snahou lepšie sa prispôsobiť novým hrozbám súčasnosti. Medzi tieto hrozby patria intenzívne hakerské útoky, ale napríklad aj rakety, ktorými disponuje Irán a ktoré sú schopné zasiahnuť ciele spojencov. Zvyšovaním rozpočtu pre komunikáciu na úrovni kozmických družíc a ich využívaním pre pozemné plánovanie dáva NATO zároveň najavo, že konflikty v kybernetickom priestore považuje za rovnako vážne, ako sú konflikty štandardné, teda na súši, vode alebo vo vzduchu. Podľa plánov aliancie má byť suma vo výške 1,7 miliardy eur vyčlenená pre oblasť družicovej komunikácie: pre lepšiu podporu jednotiek a lodí v členských krajinách aliancie a tiež pre účinnejšie využívanie dronov. Zatiaľ nie je známe, či NATO zafinancuje nové vojenské komunikačné družice alebo sa rozhodne pre modernizáciu družíc súčasných - najmä amerických -, aby zvýšila a rozšírila ich komunikačné schopnosti. Ďalších 800 miliónov eur z plánovaných investícií má ísť v prospech informačných systémov na riadenie vzdušnej a protiraketovej obrany a 71 miliónov eur bude pridelených na zlepšenie ochrany 32 hlavných základni NATO pred kybernetickými útokmi. NATO tvrdí, že za posledné tri roky sa počet útokov a pokusov napadnúť počítačové siete organizácie zvýšil päťnásobne. Aliancia z autorstva mnohých útokov tohto druhu podozrieva Rusko, najmä pred dôležitými summitmi spojencov. Zvyšok zo sumy - 180 miliónov eur - bude pridelených na poskytovanie bezpečnejšej mobilnej komunikácie pre spojeneckých vojakov nasadených na akciách v teréne. Predstavitelia NATO sa chystajú predstaviť viac podrobností počas aprílovej bezpečnostnej konferencie v Ottawe. Následne plánujú rozbehnúť proces verejného zaobstarávania. Dodávateľmi vojenských a bezpečnostných systémov pre alianciu však môžu byť len výrobcovia z členských krajín NATO.


Maďarská vláda sa pripravuje na vážne spory s Úniou

Maďarsko očakáva nezhody s Úniou najmä v otázkach spoločného zdaňovania či riešenia migračnej krízy.

BUDAPEŠŤ. Maďarská vláda očakáva v nadchádzajúcich mesiacoch vážne spory s Európskou úniou, najmä v otázkach spoločného zdaňovania či riešenia migračnej krízy. Povedal to vo štvrtok predseda parlamentnej frakcie vládnej strany Fidesz Lajos Kósa. "Je zrejmé, v ktorých oblastiach pôjde Brusel proti maďarským záujmom," vyhlásil Kósa vo verejnoprávnej televízii M1. Spory sa podľa neho dajú očakávať v súvislosti so snahami o zavedenie spoločnej európskej daňovej politiky, pričom maďarská vláda mieni pokračovať v znižovaní daní. Za ďalšiu spornú oblasť označil znižovanie režijných nákladov maďarských domácností, ktorého realizáciu Únia ostro kritizuje. Nezhody s EÚ môžu podľa Kósu vyvolať aj kroky vlády premiéra Viktora Orbána v oblasti riešenia migračnej krízy. "Chceme opätovne zaviesť zadržiavanie žiadateľov o azyl, chceme zakázať vstup na maďarské územie tým cudzincom, ktorí nemajú nárok na udelenie štatútu utečenca, a žiadatelia o azyl budú musieť počkať na posúdenie svojich žiadostí na hraniciach," spresnil Kósa.


Chlapec má po páde z plošiny múzea Tate Modern zlomenú chrbticu

Šesťročný chlapec trpí tiež krvácaním do mozgu.

LONDÝN. Šesťročný chlapec z Francúzska, ktorého v nedeľu popoludní zhodil 17-ročný mladík z vyhliadkovej plošiny na desiatom poschodí múzea Tate Modern v Londýne, má zlomenú chrbticu, ruku aj obe nohy. Napísala to agentúra AFP odvolávajúc sa na informácie, ktoré odzneli na utorňajšom súdnom pojednávaní s obvineným mladíkom. Chlapec, ktorý bol v Londýne na dovolenke so svojou rodinou, trpí tiež krvácaním do mozgu, uviedla prokurátorka Sian Morganová na súde pre mladistvých v londýnskej časti Bromley, kde pojednávanie prebiehalo. Polícia už predtým informovala, že chlapec je hospitalizovaný v stabilizovanom, ale naďalej vážnom stave. Jeho život však už nie je v bezprostrednom ohrození. Očitých svedkov incidentu zároveň vyzvala, aby sa prihlásili a vypovedali. Zmieneného britského mladíka, ktorého totožnosť nesmie byť v súlade s právnymi predpismi zverejnená, na súde obvinili z pokusu o vraždu. On sám na pojednávaní prehovoril len vtedy, keď potvrdil svoje meno a bydlisko, uviedol spravodajca AFP. Dodal, že mladík-beloch sa na pojednávanie dostavil v sivej teplákovej súprave, neoholený a s nakrátko ostrihanými vlasmi. Pred súd má opäť predstúpiť vo štvrtok. Podľa polície nič nenasvedčuje tomu, že by sa dieťa a mladík poznali. K činu došlo v nedeľu popoludní po 14.00 h miestneho času, keď boli v múzeu tisíce návštevníkov vrátane mnohých rodín s deťmi. Vyhliadková plošina, z ktorej mladík chlapca zhodil, sa nachádza na desiatom poschodí. Chlapec z nej dopadol na strechu na piatom poschodí múzea. Privolaní zdravotníci dieťa na mieste ošetrili a vrtuľníkom previezli do nemocnice. Sedemnásťročného mladíka zatkli v na mieste činu. Múzeum Tate Modern po incidente evakuovali, no už v pondelok ho znovu otvorili. Vyhliadková plošina, z ktorej chlapca zhodili, však ostala zatvorená, píše AFP odvolávajúc sa na vedenie múzea.


Američan našiel po pol storočí fľašu s listom od sovietskeho námorníka

Odkaz vo fľaši prekonal pri cesta na Aljašku asi 3700 kilometrov.

ANCHRAGE. Američan na západnom pobreží Aljašky narazil na list vo fľaši, ktorý pred pol storočím napísal ruský námorník. Oznámila to v pondelok agentúra AP. Tyler Ivanoff našiel rukou písaný ruský list začiatkom tohto mesiaca, keď zbieral palivové drevo pri obci Shishmaref asi 970 kilometrov severozápadne od Anchorage. Ivanoff sa podelil o svoj objav na facebooku. Ľudia ovládajúci ruštinu správu preložili ako pozdrav námorníka z čias studenej vojny. List s dátumom 20. júna 1969 obsahoval adresu a žiadosť o odpoveď od človeka, ktorý posolstvo nájde. Reportéri zo štátnej televízie Rossija 1 vystopovali aj autora listu, kapitána Anatolija Bocanenka, ktorý teraz žije v Sevastopole na Kryme. Ten bol najprv skeptický, kým neuvidel na konci odkazu skratku rybárskej flotily: "Srdečný pozdrav od ruskej flotily Ďalekovýchodnej paroplavby. Zdravím Vás. Prosím toho, kto nájde túto fľašu, aby to oznámil posádke plávajúcej na základňu Sulak v meste Vladivostok. Prajeme dobré zdravie, dlhý život a šťastnú plavbu. 20. júna 1969. " Odkaz vo fľaši nakoniec prekonal v mori vzdialenosť 50 rokov a 2000 míľ (asi 3700 kilometrov). Bocanenko fľašu s odkazom hodil cez palubu, keď mal 36 rokov. Vyhŕkli mu slzy, keď sa sa od reportéra dozvedel, že rybárska loď Sulak, postavená v roku 1966 v Japonsku, bola v 90. rokoch predaná na šrot. Reportérovi ukázal pamiatky na službu na lodi, vrátane autogramu manželky slávneho ruského špióna Richarda Sorgeho, a fliaš z Japonska, ktoré pôvodne chcel rozdať, ale ktoré sa manželka rozhodla uchovať ako pamiatku.


Pozrite si kompletný program zápasov MS v hokeji 2017

Majstrovstvá sveta v hokeji 2017 sa konajú vo Francúzsku a v Nemecku. Slováci sa predstavia v kolínskej A-skupine.

6. máj 2017 (sobota) o 16:15 Slovensko - Taliansko 7. máj 2017 (nedeľa) o 20:15 Lotyšsko - Slovensko 9. máj 2017 (utorok) o 20:15 Slovensko - Dánsko 10. máj 2017 (streda) o 20:15 Slovensko - Nemecko 13. máj 2017 (sobota) o 16:15 Rusko - Slovensko 14. máj 2017 (nedeľa) o 16:15 Slovensko - USA 16. máj 2017 (utorok) o 12:15 Švédsko - Slovensko Majstrovstvá sveta v hokeji sa v roku 2017 konajú od 5. do 21. mája 2017. Spoločne ich organizujú Francúzsko a Nemecko. Zápasy hostia Paríž a Kolín nad Rýnom. Slovenskí reprezentanti sa predstavia v kolínskej A-skupine, v ktorej postupne nastúpia proti Taliansku, Lotyšsku, Dánsku, Nemecku, Rusku, USA a Švédsku. Finále a zápas o tretie miesto sú na programe v záverečný deň MS v hokeji v nedeľu 21. mája 2017 v Lanxess Arene v nemeckom Kolíne. A-skupina - Lanxess Arena (Kolín nad Rýnom, Nemecko): B-skupina - AccorHotels Arena (Paríž, Francúzsko): 16:15 Švédsko - Rusko (A-skupina) 16:15 Fínsko - Bielorusko (B-skupina) 20:15 USA - Nemecko (A-skupina) 20:15 Česko - Kanada (B-skupina) 12:15 Lotyšsko - Dánsko (A-skupina) 12:15 Švajčiarsko - Slovinsko (B-skupina) 16:15 SLOVENSKO - Taliansko (A-skupina) 16:15 Bielorusko - Česko (B-skupina) 20:15 Nemecko - Švédsko (A-skupina) 20:15 Nórsko - Francúzsko (B-skupina) 12:15 Taliansko - Rusko (A-skupina) 12:15 Slovinsko - Kanada (B-skupina) 16:15 USA - Dánsko (A-skupina) 16:15 Fínsko - Francúzsko (B-skupina) 20:15 Lotyšsko - SLOVENSKO (A-skupina) 20:15 Nórsko - Švajčiarsko (B-skupina) 16:15 Nemecko - Rusko (A-skupina) 16:15 Bielorusko - Kanada (B-skupina) 20:15 USA - Švédsko (A-skupina) 20:15 Fínsko - Česko (B-skupina) 16:15 Taliansko - Lotyšsko (A-skupina) 16:15 Slovinsko - Nórsko (B-skupina) 20:15 SLOVENSKO - Dánsko (A-skupina) 20:15 Švajčiarsko - Francúzsko (B-skupina) 16:15 USA - Taliansko (A-skupina) 16:15 Švajčiarsko - Bielorusko (B-skupina) 20:15 SLOVENSKO - Nemecko (A-skupina) 20:15 Fínsko - Slovinsko (B-skupina) 16:15 Rusko - Dánsko (A-skupina) 16:15 Česko - Nórsko (B-skupina) 20:15 Švédsko - Lotyšsko (A-skupina) 20:15 Kanada - Francúzsko (B-skupina) 16:15 Švédsko - Taliansko (A-skupina) 16:15 Česko - Slovinsko (B-skupina) 20:15 Dánsko - Nemecko (A-skupina) 20:15 Francúzsko - Bielorusko (B-skupina) 12:15 Lotyšsko - USA (A-skupina) 12:15 Nórsko - Fínsko (B-skupina) 16:15 Rusko - SLOVENSKO (A-skupina) 16:15 Slovinsko - Bielorusko (B-skupina) 20:15 Taliansko - Nemecko (A-skupina) 20:15 Kanada - Švajčiarsko (B-skupina) 16:15 SLOVENSKO - USA (A-skupina) 16:15 Francúzsko - Česko (B-skupina) 20:15 Dánsko - Švédsko (A-skupina) 20:15 Švajčiarsko - Fínsko (B-skupina) 16:15 Dánsko - Taliansko (A-skupina) 16:15 Kanada - Nórsko (B-skupina) 20:15 Rusko - Lotyšsko (A-skupina) 20:15 Francúzsko - Slovinsko (B-skupina) 12:15 Švédsko - SLOVENSKO (A-skupina) 12:15 Bielorusko - Nórsko (B-skupina) 16:15 Rusko - USA (A-skupina) 16:15 Česko - Švajčiarsko (B-skupina) 20:15 Nemecko - Lotyšsko (A-skupina) 20:15 Kanada - Fínsko (B-skupina) Štvrťfinále MS v hokeji 2017: 16:15 Štvrťfinále 1 (Lanxess Arena, Kolín nad Rýnom, Nemecko) 16:15 Štvrťfinále 2 (AccorHotels Arena, Paríž, Francúzsko) 20:15 Štvrťfinále 3 (Lanxess Arena, Kolín nad Rýnom, Nemecko) 20:15 Štvrťfinále 4 (AccorHotels Arena, Paríž, Francúzsko) Semifinále MS v hokeji 2017: 15:15 Semifinále 1 (Lanxess Arena, Kolín nad Rýnom, Nemecko) 19:15 Semifinále 2 (Lanxess Arena, Kolín nad Rýnom, Nemecko) Finálový deň MS v hokeji 2017: 16:15 Zápas o tretie miesto (Lanxess Arena, Kolín nad Rýnom, Nemecko) 20:45 Finále (Lanxess Arena, Kolín nad Rýnom, Nemecko)


Venezuela a Červený kríž sa dohodli na rozvoze humanitárnej pomoci

Prezident Maduro naďalej odmieta, že by situácia vo Venezuele bola humanitárnou krízou.

CARACAS. Medzinárodný výbor Červeného kríža (MVČK) bude vo Venezuele distribuovať humanitárnu pomoc. Uzavretie tejto dohody v noci na štvrtok v televíznom prejave oznámil venezuelský prezident Nicolás Maduro. Maduro naďalej odmieta tvrdenia, že súčasná situácia vo Venezuele môže byť označovaná za humanitárnu krízu. Domnieva sa preto, že aj spolupráca s MVČK by sa mala začať "bez grotesknej politizácie" a v podmienkach "rovnosti a rešpektu". Venezuelský prezident oznámil súhlas svojej vlády po tom, ako delegácia MVČK vedená jeho prezidentom Petrom Maurerom absolvovala niekoľkodňovú návštevu Venezuely. Stretnutie Madura s Maurerom sa konalo v utorok. Prívrženci vodcu venezuelskej opozície Juana Guaidóa, ktorý sa vyhlásil za dočasného prezidenta krajiny a v tejto funkcii ho uznáva viac ako 50 krajín sveta, sa koncom februára pokúšali dopraviť na územie Venezuely niekoľko ton humanitárnej pomoci. Humanitárna pomoc čakala na prevoz v pohraničí Kolumbie a Brazílie, ako aj na holandskom ostrove Curaçao. Venezuelská vláda však na hraniciach vybudovala zátarasy a hliadky kamiónom nedovolili vstúpiť na venezuelské územie. Pokusy o prepravu humanitárnej pomoci vtedy Maduro odsúdil ako zámienku s cieľom vytvoriť podmienky pre vojenskú intervenciu zo zahraničia. Maduro v noci na štvrtok vo svojom prejave vyhlásil, že "Venezuele sa už dostalo prejavov solidarity, podpory a humanitárnej pomoci" od Indie, Číny, Ruska a Turecka. Podľa odhadov OSN až štvrtina z 30 miliónov obyvateľov Venezuely potrebuje okamžitú humanitárnu pomoc, pričom 3,7 milióna Venezuelčanov trpí podvýživou a najmenej 22 percent detí do päť rokov je chronicky podvyživených. MVČK vo svojom vyhlásení z minulého týždňa so znepokojením poukázala na to, že súčasná situácia vo Venezuele má závažný vplyv na Venezuelčanov, obzvlášť tých, ktorí nemajú prístup k základným službám". Caracas za problémy so zásobovaním Venezuely viní Spojené štáty a ich sankcie. Guaidó ich, naopak, pripisuje korupcii a neschopnosti vlády.


DOBRÉ RÁNODobré ráno: Notre-Dame chceli zbúrať. Kým Hugo nenapísal román, bola to ruina

Zastaralý protipožiarny systém, rekonštrukcia objektu, nakoniec stámiliónové škody a zrútená strecha.  Parížsky Notre Dame vyhorel, no jeho konštrukcia to prežila. Posledných 800 rokov ľahkých nemal – kým o ňom Victor Hugo nenapísal román, bol už na zbúranie a jeho steny sa mali použiť na stavbu mostu. Viac sa o masívnom požiari ikony Paríža zhovárala s redaktorom zahraničného spravodajstva Lukášom Onderčaninom Zuzana Kovačič Hanzelová. Okresný súd v Prešove rozhodol o podmienečnom prepustení Mikuláša Varehu. Uložil mu skúšobnú dobu na šesť rokov a povinnosť nosenia elektronického náramku. Prokurátor podal sťažnosť, o ktorej bude ešte rozhodovať krajský súd. Varehu odsúdili na 11 rokov za daňové podvody, odsedel si zatiaľ už 8. Český súd potvrdil trest dôchodcovi Jaromírovi Baldovi za teroristický útok. Odsúdili ho na štyri roky väzenia, pretože zámerne pílil stromy v Stredočeskom kraji na železničnú trať a chcel tým vyvolať nenávisť proti moslimským utečencom. Nezaradený poslanec Peter Marček opäť navštívi Krym aj so skupinou podnikateľov. Naposledy cestoval na náklady Krymskej vlády, ktorá je priamo napojená na Kremeľ. Jeho návšteva naposledy vyvolala koaličnú krízu. Zahraničný výbor pod poslankyňou Mostu Katarínou Csefalvayovou prijal uznesenie, kde odmietal aby poslanci legitimizovali anexiu Krymu návštevami. SNS žiadala preto výmenu Cséfalvayovej. Prežije civilizácia globálne otepľovanie? Známy svetový klimatológ Hans Joachim Schellnhuber z Postupimského ústavu pre výskum dopadov klimatických zmien tomu veľmi neverí. Trocha pesimistický, ale zaujímavý rozhovor s ním si môžete prečítať v českom týždenníku Respekt – aj na ich webe. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Polícia obvinila zamestnanca väzenia za pašovanie balíkov

BRATISLAVA. Za klobásky pašoval zamestnanec banskobystrickej väznice balíky od rodičov jednému z odsúdených. Po akcii národnej protikorupčnej jednotky sú obvinené štyri osoby. Ako informovala polícia na sociálnej sieti, zamestnanec ústavu sa dohodol s rodičmi odsúdeného, že ich synovi prepašuje veci mimo režimu ústavu. Od vlaňajšieho októbra do marca poslali rodičia niekoľko balíkov s vecami pre syna aj úplatkami pre zamestnanca. Za „službu“ dostával klobásy, čokoládu, pivo či domácu pálenku. Ostatné veci odovzdával odsúdenému. Zamestnanec ústavu je stíhaný za prijímanie úplatku s trestnou sadzbou tri až osem rokov odňatia slobody. Rodičia s odsúdeným sú obvinení z podplácania a v prípade dokázania viny im hrozí trest odňatia slobody na dva až päť rokov. Stíhaní sú na slobode, s výnimkou odsúdeného, ktorý je vo výkone trestu.


Súdnu radu čaká v novom roku personálna obmena

Vo funkcii končí dvanásť z osemnástich členom. Predsedníčka Bajánková a sudca Burger znova kandidovať nemôžu.

BRATISLAVA. Súdnu radu SR, najvyšší ústavný orgán sudcovskej legitimity, čaká tento rok personálna obmena. Z osemnástich členov končí funkčné obdobie dvanástim, pričom dvaja z nich sú v rade už druhé funkčné obdobie za sebou a členom rady v ďalšom volebnom období už nemôžu byť. To platí o predsedníčke rady Jane Bajánkovej, ktorá je členkou rady od júna 2007 a bývalom sudcovi Najvyššieho súdu SR Igorovi Burgerovi. Nové zloženie rady určite ovplyvní aj rozhodnutie Ústavného súdu SR o nezlučiteľnosti funkcie člena rady a predsedu a podpredsedu súdu. Doteraz bolo bežné, že v rade sedeli práve funkcionári súdov.Funkčné obdobie sa končí v júni ôsmim členom, ktorých do rady zvolili sudcovia. Ide o predsedu nitrianskeho krajského súdu a podpredsedu rady Jána Vanka, šéfa banskobystrického krajského súdu Milana Ďuricu, predsedu košických súdov Imricha Volkaia, ale aj sudcov Petra Straku, Rudolfa Čirča, Danu Bystriansku a už spomínaných Janu Bajánkovú a Igora Burgera. Funkčné obdobie sa končí dvom nominantom rady za parlament - sudkyni NS SR Alene Šiškovej a podpredsedovi košického Krajského súdu Jozefovi Maruščákovi. Do septembra majú mandát bývala šéfka Okresného súdu Bratislava I. Eva Fulcová a šéf krajského súdu v Bratislave Ľuboš Sádovský.Podľa ústavy predsedu rady volí a odvoláva Súdna rada SR zo svojich členov. Právomoci Súdnej rady Slovenskej republiky vymedzuje ústava a zákon o Súdnej rade SR. Do pôsobnosti tohto orgánu patrí verejná kontrola súdnictva, rozhodovanie o sudcovskej spôsobilosti kandidátov na sudcov, predkladanie prezidentovi návrhov na vymenovanie a odvolanie sudcov, rozhodovanie o pridelení a preložení sudcov. Súdna rada tiež predkladá prezidentovi návrhy na vymenovanie a odvolanie predsedu a podpredsedu Najvyššieho súdu SR. Vláde tiež predkladá návrhy kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch.


Šéf Agrokomplexu v Nitre odchádza, štát tam urobí kontrolu

V budúcom roku vyhlásia výberové konanie na nového riaditeľa.

NITRA. Agrokomplex Národné výstavisko v Nitre bude mať opäť nového riaditeľa. Ministerstvo pôdohospodárstva a rozvoja vidieka potvrdilo, že doterajší riaditeľ Mário Dinga požiadal o uvoľnenie z funkcie z osobných dôvodov. Podľa hovorcu ministerstva Vladimíra Machalíka bude na pozíciu riaditeľa národného výstaviska v budúcom roku vypísané výberové konanie. Dovtedy bude od 1. decembra poverený riadením podniku výrobno-technický námestník Jozef Muzika. Mário Dinga odchádza z postu riaditeľa podľa hovorcu výstaviska Martina Lužbeťáka zo zdravotných dôvodov k 30. novembru tohto roka. Vo funkcii pôsobil 16 mesiacov. Výstavisko sa podľa zdroja z vedenia podniku nachádza v miliónovej strate. "Tak ako je zaužívané, ministerstvo vykoná kontrolu podniku ku dňu odchodu," skonštatoval Machalík.


Streľba pri synagóge v nemeckom Halle bola antisemitský útok

HALLE. Streľba v meste Halle na východe Nemecka, ktorá si vyžiadala dve obete, bola antisemitským útokom a podľa prokurátorov mohla mať krajne pravicový motív. Oznámil to nemecký minister vnútra Horst Seehofer. Ten zároveň potvrdil, že "ťažko ozbrojený páchateľ" sa snažil v stredu násilím dostať do synagógy, a to práve na najväčší židovský sviatok Jom Kippur (Deň zmierenia).Strely vypálil pri synagóge a blízkom obchode s kebabom, pričom zabil dvoch ľudí. Polícia uviedla, že v súvislosti s prípadom zatkla jednu osobu. Magazín Der Spiegel bez udania zdrojov informoval, že podozrivý páchateľ má 27 rokov a pochádza zo Sasko-Anhaltska, kde sa nachádza aj Halle. Útočník utrpel zranenia a operovali ho v nemocnici v Halle, napísal denník Die Leipziger Volkszeitung. Podľa najnovších informácií, ktoré získal z bezpečnostných zdrojov denník Tagesspiegel, polícia ukončila zásah v obci Wiedersdorf, kde si páchateľ zrejme zaobstaral taxík. Ako napísala agentúra DPA, Stephan B. na internetovej platforme Twitch zverejnil takmer 36-minútové video, v ktorom sa k útoku priznal. Vo videu je vidieť, ako v centre Halle prebieha streľba. Video zachytáva aj to, ako streľba zasiahne muža pri stánku s kebabom, ktorý zraneniam podľahol. Následne páchateľ strieľa na policajnú hliadku, ktorej členovia sa mu postavili do cesty a obracia sa na kameru s tým, že ho postrelili do krku. Zábery pochádzajú z kamery pripevnenej na prilbe útočníka. Americký inštitút SITE, monitorujúci činnosť teroristických organizácií vo svete uviedol, že útočník svoj čin natáčal na kameru zrejme podľa vzoru austrálskeho pravicového extrémistu Brentona Tarranta. Ten v marci pri útoku na dve mešity na Novom Zélande zastrelil 51 ľudí a svoje konanie streamoval naživo na Facebooku. Video zobrazuje aj páchateľa odetého v bojovom oblečení s bielou šatkou na krku, ktorý sedí v aute a z jeho úst zaznievajú v angličtine antisemitské výroky. Na videu sú ďalej aj zábery zo židovského cintorína, v ktorého blízkosti prišla o život druhá z obetí. Stephan B. sám seba vo vidu opakovane označuje za "lúzra". Polícia v Halle na svojom účte na Twitteri oznámila, že obyvatelia mesta môžu opäť vyjsť do ulíc, keďže im už nehrozí nijaké akútne nebezpečenstvo. Útok odsúdila aj nemecká kancelárka Angela Merkelová. Jej hovorca Steffen Seibert na Twitteri napísal, že kancelárka príbuzným obetiam vyslovila úprimnú sústrasť a ďakuje bezpečnostným zložkám, ktoré na mieste činu ešte stále zasahujú. Merkelová zároveň prostredníctvom svojho hovorcu vyjadrila solidaritu so všetkými židmi v ich sviatočný deň Jom kipur. Izraelský premiér Benjamin Netanjahu odsúdil stredajšiu streľbu pred synagógou v nemeckom meste Halle a jeho okolí, ktorá si vyžiadala dve obete, a označil ju za symptomatický prejav narastajúceho antisemitizmu v Európe. Informovala o tom agentúra AFP. "Teroristický útok na (židovskú) obec v Halle v Nemecku počas sviatku Jom kipur je novým prejavom nárastu antisemitizmu v Európe," napísal Netanjahu na Twitteri a vyzval predstaviteľov Nemecka, aby proti fenoménu antisemitizmu rázne konali. Izraelský prezident Reuven Rivlin vo svojom vyhlásení varoval, že antisemitizmus "nie je len problémom Židov, ale chce zničiť nás všetkých". "Budeme pokračovať v kampani za vzdelávanie a pripomínanie si (minulosti) v boji (proti) antisemitizmu, ktorý narastá v Európe i na celom svete...," napísal Rivlin na Twitteri. "Vyzývam lídrov Nemecka a slobodného sveta, aby voči antisemitizmu a jeho dôsledkom naplno uplatňovali zákony," dodal.


Prvá republika v Prahe: Ako sa presunúť v čase v Česku?

Metropola je ideálna na pohodový bohémsky víkend.

Výlet v hlavnom meste našich najbližších susedov sa možno na prvý pohľad nejaví ako cestovateľská výzva. Prekrásna stovežatá Praha však ponúka oveľa viac, ako len Karlov most a orloj na Staromestskom námestí. Čo tak absolvovať tematický výlet, ktorý vás presunie do nostalgických čias Prvej republiky? Niekdajšie sídlo českých panovníkov a od roku 1918 sídlo prezidenta je najnavštevovanejšou pamiatkou Česka. Jeho postupnými prístavbami a úpravami vznikol jeden z najväčších hradných komplexov na svete. V jeho areáli môžete navštíviť jeho hlavné atrakcie, ako Starý kráľovský palác, expozíciu Príbeh Pražského hradu, Baziliku svatäho Jiří, Ústav šľachtičien či Zlatú uličku. Dominantnou areálu je katedrála sv. Víta, ktorá je tiež miestom odpočinku mnohých českých kráľov a sú tu uložené aj korunovačné klenoty. Na Hrade však môžete obdivovať aj ďalšie zaujímavé novodobé architektonické projekty, ktoré väčšina návštevníkov prehliada. Hrad sa stal po vyhlásení Československej republiky v roku 1918 sídlom prvého prezidenta T.G. Masaryka. Ten v roku 1920 vymenoval za architekta Pražského hradu Jože Plečnika, pôvodom zo Slovinska, ktorý mal za úlohu Hrad prestavať na centrum mladej republiky a sprístupniť ho verejnosti. Plečník na Hrade zrekonštruoval tri zo štyroch nádvorí, navrhol a realizoval úpravy záhrad a taktiež vstupnú stĺpovú sieň vedúcu k Španielskej sále pri Matyášovej bráne. V priestore III. nádvoria navrhol jeho novú dlažbu a vedľa katedrály sv. Víta umiestnil 18 metrov vysoký obelisk. Pri úpravách hradných interiérov zrekonštruoval aj prezidentský byt v Novom paláci. Plečnikovým dielom sú aj práporové stožiare pred Matyášovou aj východnou bránou, stĺpová sieň Bellevue pod Ústavom šľachtičien, či schodisko do záhrady Na Bašte na IV. nádvorí. S jeho dielom sa môžete stretnúť aj mimo Hradu a to napríklad na námestí Jiřího z Poděbrad, kde podľa jeho projektu postavili Kostol Nejsvětějšího Srdce Páně. Návštevníci Prahy majú tento rok opäť možnosť nahliadnuť do objektu, kde sa stretávajú významné osobnosti českej i svetovej politiky. Je ním vila prvého československého predsedu vlády Karla Kramáře. V budove s rozlohou 700 m2 sa nachádza viacero spální a pracovní, niekoľko jedální, salónov, hál, hosťovských izieb aj biliardová miestnosť. Osobitnú pozornosť venovali majitelia vnútornej výzdobe. Za dohľadu Kramářovej manželky Nadeždy tu vznikali ojedinelé interiéry. Jej ruský pôvod a estetické cítenie, vtlačili vile neopakovateľný ráz a obsahuje ruské, či skôr byzantské dekoračné motívy. V roku 1938, po smrti bezdetných manželov, vilu prenajali Národnej galérii, následne prevzalo nehnuteľnosť Národné múzeum a v roku 1952 sa budova dostala do správy Úradu vlády. Po stavebných úpravách bola určená k reprezentácii a ubytovaniu štátnych návštev. Býval v nej napríklad aj Brežnev, či Gagarin. Od roku 1998 slúži ako rezidencia predsedu vlády Českej republiky. Vila je sprístupnená do októbra každú sobotu v čase od 9.00 do 16.00 hodiny s výnimkou 7. júla a 27. októbra. Pri prechádzke Prahou si doprajte aj dobrú šálku kávy. Nie však hocikde. Zájdite si do niektorej z tých slávnych a historických, kde sa svojho času schádzali elity kultúrneho a spoločenského života. Kaviarenský život v Prahe prekvital predovšetkým na prelome 19. a 20. storočia. Niektoré z vtedajších kaviarní sa dochovali dodnes a nestratili nič zo svojej neopakovateľnej atmosféry. V slávnych kaviarňach Obecní dům, Slávia, Café Louvre, Grand Cafe Orient, či Savoy sa písali kultúrne i politické dejiny. Symbolom kaviarenstva je známa kaviareň Slávia v paláci Lažanských. Otvorená bola v roku 1884 a často sem chodievali umelci z Národného divadla, ktorí to tam mali na skok. K stálym hosťom tu patrili Vítězslav Nezval, bratia Čapkovcí, či Jan Zrzavý, neskôr aj Václav Havel. Je otvorená denne celý rok denne od 8mej rána a v podvečer tu hrá profesionálny klavirista. Kaviareň Café Louvre na Národní tříde nesie meno po slávnej parížska galérii. Bola otvorená v roku 1902. Svoj stôl tu mal napríklad herec Eduard Vojan, spisovatelia Franz Werfel, Max Brod a Franz Kafka, Počas štúdii sem chodieval aj Albert Einstein. Od roku 1925 bola kaviareň centrom novovzniknutého československého združenia spisovateľov – PEN klubu. Jeho prvým predsedom bol Karel Čapek a čestným hosťom prvého večera bol aj prezident Masaryk. Slávna éra kaviarne skončila v roku 1948, s nástupom komunizmu. Znovu bola uvedená do prevádzky po rekonštrukcii v roku 1992. Súčasný interiér je trochu odlišný od pôvodného, ale výzdobu stropov a stien z 30. rokov 20. storočia tu stále môžete obdivovať. Kaviareň je aj v súčasnosti cieľom významných osobností, ktorí sa tu radi stretávajú na kávu, obed či večeru. Krásnu kaviareň Grand Cafe Orient v štýle kubizmu nájdete na Celetní ulici. Od roku 1912 sídli v elegantnom dome U Černé Matky Boží. Na kubizmus tu odkazuje takmer všetko – lampy, vešiaky, sedačky, či svietniky. Nad kaviarňou môžete navštíviť aj stálu expozíciu kubistického múzea. Kaviareň ponúka vlastné zákusky, raňajky a menšie jedlá ako šaláty a palacinky. Sladkú špecialitou kaviarne je žĺtkový kubistický venček. Jedna z najkrajších kaviarní v Prahe je kaviareň Obecní dům, na prízemí rovnomenného domu. Ak sa nenecháte odradiť turistickým charakterom miesta, bude vám odmenou nádherný secesný interiér. Kaviareň bola postavená na začiatku 20. storočia a je jednou z najcennejších secesných pamiatok v Prahe. Na jej výzdobe sa podieľali vtedajší najznámejšie českí umelci a pohľad na jej interiér je pre každého návštevníka skutočným zážitkom.


Sam Smith už nechce bojovať so svojím pohlavím. Má sa mu onikať

BRATISLAVA, LONDÝN. Speváka Sama Smitha už ľudia nemajú oslovovať ako muža. Rodinu, priateľov aj fanúšikov požiadal, aby namiesto zámena "on" používali "oni". Ešte začiatkom roka o sebe 27-ročný britský spevák, známy vďaka hitom ako Latch, Stay with me či titulnej piesni k bondovke Spectre Writing's on the wall hlásal, že je nebinárnou osobou. Ani muž, ani žena. Najnovšie oznámil, že o jeho pohlaví sa má hovoriť v tretej osobe množného čísla. "Po celoživotnej vojne s mojím pohlavím, som sa rozhodol zmieriť sa s tým, kým som, zvnútra aj zvonka," začína spevák osobnú spoveď v sérii príspevkov na twitteri. "Cítim nadšenie a privilegovanosť, že som obklopený ľuďmi, ktorí ma podporujú v tomto rozhodnutí," pokračoval oscarový spevák. S ohlásením čakal tak dlho vraj preto, lebo mu záleží na názoroch ľudí. Teraz už nadišiel čas, oznámiť to verejnosti. Spevák ďalej píše, že rozumie tomu, že v určovaní pohlavia sa budú ľudia mýliť, no žiada ich, aby sa snažili. "Dúfam, že ma dokážete vidieť tak, ako sa vidím ja," dodáva. Mnoho používateľov sociálnych sietí mu už vyjadrilo podporu, iní uverejnili znepokojivé komentáre, ktorými kritizovali jeho rozhodnutie. Spevák si stihol zmeniť aj svoje bio na twitteri či instagrame. Kým iní umelci tam zväčša mávajú odkazy na svoje najnovšie videá, filmy, piesne či produkty, ktoré propagujú, Sam Smith si tam zavesil jediné – They/Them. Teda formu zámena v angličtine, ktorou si praje byť oslovovaný. Táto forma nie je pritom žiadnym novotvarom. Oxfordský slovník angličtiny datuje používanie zámena oni v jednotnom čísle už do roku 1375, keď sa prvýkrát objavilo v stredovekom diele William a vlkolak. Bežne sa neskôr začalo používať najmä v situáciách, keď nebolo z kontextu jasné, o akom pohlaví sa hovorí. Niektorí, ako napríklad britský rozhlasový moderátor James Barr, si na oslovovanie speváka v množnom čísle nemuseli dlho zvykať. "Práve som robil rozhovor so Samom Smithom a (oni) zneli tak šťastne a slobodne, viac v koži ako kedykoľvek predtým," zverejnil moderátor na svojom twitteri. Spevák mu za to vzápätí stihol verejne poďakovať. Zdroj blízky spevákovi pre denník The Sun tiež uviedol, že o zmenu v oslovovaní bude spevák ďalej žiadať aj ľudí v hudobnom priemysle.


Greššo považuje jednokolové župné voľby za nezmysel

BRATISLAVA. Jednokolovú voľbu predsedov vyšších územných celkov považuje kandidát na šéfa Nitrianskeho samosprávneho kraja (NSK) Ján Greššo za nezmysel. Predsedovia vládnych strán Robert Fico (Smer), Andrej Danko (SNS) a Béla Bugár (Most-Híd) ňou podľa neho tlačia do kúta demokraciu. Za výzvami na odstúpenie opozičných kandidátov vidí Greššo politické špekulácie. Na takýto krok ho minulý týždeň vyzvala SNS. "Chcú odstaviť všetkých protikandidátov, ktorí nesúhlasia s ich snahou zakonzervovať regionálnu korupčnú politiku na ďalšie volebné obdobie. Na svoje regionálne politikárčenie pritom využívajú aj strašiaka, ktorého si sami zostrojili - extrémizmus," reagoval v pondelok Greššo. Tvrdí, že keby bola voľba dvojkolová, žiadne výzvy na odstupovanie by neboli potrebné. SNS vyzvala Grešša, aby zvážil pokračovanie v kandidatúre. Poukázala pritom na jeho protikandidáta - súčasného predsedu NSK Milana Belicu, ktorý je podľa SNS najsilnejším z kandidátov. Národniari totiž tvrdia, že v Nitre je obdobná situácia ako v Banskej Bystrici a hrozí, že post predsedu kraja môže získať kandidát z Kotlebovej Ľudovej strany Naše Slovensko.


Británia a Francúzsko vyhlásili spoločný boj proti radikalizácii na internete

Iniciatíva by sa mala zamerať na odstraňovanie škodlivého obsahu.

LONDÝN. Británia a Francúzsko budú viesť spoločnú kampaň proti radikalizácii na internete. Oznámili to najvyšší predstavitelia oboch krajín - britská premiérka Theresa Mayová a francúzsky prezident Emmanuel Macron - pred utorkovým spoločným rokovaním v Paríži, uviedla agentúra DPA. "Spolupráca proti terorizmu medzi britskými a francúzskymi tajnými službami je tiež veľmi silná, ale prezident Macron a ja sa zhodujeme v tom, že je potrebné urobiť viac v boji proti teroristickej hrozbe na internete," vyhlásila Theresa Mayová. Nová iniciatíva by sa mala zamerať na zintenzívnenie úsilia pri odstraňovaní škodlivého obsahu z online priestoru, predovšetkým zo sociálnych sietí. Obe krajiny zvažujú aj zavedenie nových právnych postihov pre tie internetové spoločnosti, ktoré nebudú ochotné v tejto oblasti spolupracovať.


V pondelok budú na väčšine Slovenska horúčavy, večer búrky s krúpami

Fúkať môže silný vietor s rýchlosťou v nárazoch do 85 kilometrov za hodinu.

BRATISLAVA. V pondelok (12. 8.) bude na väčšine územia Slovenska horúco, teplota môže miestami vystúpiť až na 36 stupňov Celzia. Na svojej stránke na to upozorňuje Slovenský hydrometeorologický ústav (SHMÚ), ktorý vydal výstrahy 1. a 2. stupňa pre väčšinu územia Slovenska. V platnosti budú od 13.00 do 19.00 h Večer by horúčavy mali vystriedať búrky. Najmä na západe Slovenska môže spadnúť 20 - 40 milimetrov zrážok. Hrozí preto zvýšenie hladiny malých vodných tokov a zatopenie pivníc, podjazdov a podchodov. Okrem toho môžu padať krúpy a fúkať silný vietor s rýchlosťou v nárazoch do 85 kilometrov za hodinu. Výstraha pred búrkami platí od pondelka 21.00 h až do utorkového (13. 8.) rána.


Maratónsky beh môže ohroziť fungovanie obličiek

Beh je výborný tréning, napomáha kondícii a prospieva srdcu. Ak sa však robí na dlhé vzdialenosti - ako pri maratóne - môže zdravie poškodiť. Malá štúdia výskumníkov z Yaleu a univerzity v New Havene naznačuje, že maratón môže u bežcov vyústiť ku krátkodobému poškodeniu obličiek. V štúdii, ktorú uverejnil American Journal of Kidney Diseases odobrali a vzorku krvi a moču 22 účastníkom Hartfordského maratónu 2015. Hľadali dôkazy o poškodení obličiek po pretekoch. Na základe ukazovateľov, ktoré vedci pozorovali vo vzorkách 82 percent bežcov, došlo následkom preteku k prvému štádiu akútneho poškodenia obličiek. Problém sa zdá byť krátkodobý a obličky väčšiny ľudí sa vrátili do normálu v priebehu 24 až 48 hodín. Účastníci štúdie mali po štyridsiatke. Vedci hovoria, že ich zistenia iba poukazujú na to, že maratón je pre telo stresujúci a že niektorí ľudia by mali byť pri behu ostražitejší. „Vedeli sme, že niečo objavíme, no zaskočil nás rozsah zranenia,“ uviedol pre magazín Time autor štúdie Chirag Parikh, profesor medicíny na univerzite v Yale. „Je to porovnateľné s tým, čo vidím v nemocniciach.“ Na štúdiu musí nadviazať ďalší výskum, keďže prebehla na veľmi malej vzorke. Parikh napriek tomu hovorí, že ľudia u ktorých nie sú prítomné rizikové faktory pre ochorenie obličiek, by podľa všetkého mali behať bez obáv. Opatrnejší by mali byť ľudia s cukrovkou, vysokým krvným tlakom, alebo starší ľudia. Ak sú odhodlaní zúčastniť sa maratónu, svoju stratégiu by mali prekonzultovať s lekárom, alebo zdravotníkmi priamo na mieste. DOI: 10.1053/j.ajkd.2017.01.045


Kontrolóri ministerstva obrany odhalili chýbajúcu muníciu v sklade

Rezort obrany vyvodí zodpovednosť ak sa potvrdí pochybenie.

BRATISLAVA. Kontrola v Muničnom sklade ozbrojených síl v Trenčíne - Kubrej zistila, že v ňom chýba časť materiálu. V piatok o tom informovala hovorkyňa Ministerstva obrany (MO) SR Danka Capáková. "Pri výdaji materiálu v Muničnom sklade ozbrojených síl v Trenčíne - Kubrej bolo zistené, že v sklade chýba istá časť materiálu. Preto bola okamžite nariadená inventarizácia a zriadená vyšetrovacia komisia, ktorá preveruje skutkový stav. Nechceme, aby vznikla panika, preto budeme informovať až keď budeme mať relevantné závery," povedala Capáková. Dodala, že ak sa potvrdí pochybenie, MO SR vyvodí zodpovednosť.


Orbánov šéf diplomacie útočil na Sorosa. Vraj konšpiroval s Bruselom

Soros a podpredseda Európskej komisie nechcú prijať víťazstvo Fideszu, tvrdí maďarský minister zahraničia.

BUDAPEŠŤ. Šéf maďarskej diplomacie Péter Szijjártó označil v utorok amerického finančníka a filantropa Georgea Sorosa a podpredsedu Európskej komisie Fransa Timmermansa za zarytých odporcov maďarskej vlády a maďarskej migračnej politiky. Podľa jeho slov sú Soros a Timmermans extrémnymi zástancami prisťahovalectva. Obaja si podľa Szijjártóa želali, aby aprílové voľby vyústili v pád vlády Viktora Orbána. Týmito slovami reagoval na pondelkovú schôdzku Sorosa a Timmermansa sa v Bruseli. "Blok Fidesz - Kresťanskodemokratická ľudová strana (KDNP) dosiahli vo voľbách historické víťazstvo, čo George Soros, Frans Timmermans a nimi podporované občianske organizácie nedokážu, alebo nechcú prijať," povedal Szijjártó v maďarskom verejnoprávnom rozhlase Kossuth Rádió. V reakcii na otázku moderátora maďarský minister povedal, že tlak na maďarskú vládu v otázke migračnej politiky bude pretrvávať a dokonca narastať. "Rekordná účasť a rekordný pomer voličských hlasov však poskytuje vláde takú spoločenskú podporu, vďaka ktorej bude možné odolať aj najsilnejšiemu tlaku," dodal minister zahraničných vecí. Hovorca Európskej komisie Margaritis Schinas pondelkové stretnutie Timmermansa a Sorosa avizoval už minulý piatok s tým, že obaja sa už dlho poznajú a že pravidelne rokujú o širokej škále tém týkajúcich sa Európskej únie. "Rokovania okrem iného umožňujú hľadať riešenia na zachovanie súdržnosti členských krajín Únie," citovala agentúra MTI vyjadrenie hovorcu.


AKTUALIZOVANÉAmerický protiraketový systém je už schopný brániť Južnú Kóreu

Systém obrany THAAD má brániť Južnú Kóreu najmä pred KĽDR, Čína a časť Kórejcov sú proti.

SOUL. Protiraketový systém THAAD, ktorý minulý týždeň Spojené štáty rozmiestnili v Južnej Kórei, je už schopný prevádzky. Uviedol to v utorok podľa agentúry DPA hovorca amerických síl v Kórei Rob Manning. "Americké sily v Kórei (USFK) potvrdzujú, že obranný raketový systém THAAD (Terminal High Altitude Area Defense) je funkčný a schopný zachytiť severokórejské rakety a brániť Južnú Kóreu," uviedol Manning. Informáciu potvrdilo aj juhokórejské ministerstvo obrany, ktorého hovorca povedal, že protiraketový systém je schopný "rýchlo reagovať" na hrozbu zo strany Severnej Kórey. Americký systém THAAD je schopný likvidovať balistické rakety krátkeho a stredného doletu. Jeho úlohou má byť posilnenie obrany pred možnou severokórejskou raketovou hrozbou. Na inštalácii systému v Južnej Kórei sa Washington a Soul dohodli vlani v júli. Ako vhodná lokalita bola vybraná poľnohospodárska oblasť Songdžu na juhovýchode krajiny. Spojené štáty začali s rozmiestňovaním systému THAAD v Južnej Kórei len minulý týždeň. Stalo sa tak napriek protestom miestnych obyvateľov i námietkam Číny. "Čína žiada okamžité zastavenie procesu rozmiestňovania amerického protiraketového systému THAAD v Južnej Kórei," vyhlásilo v utorok čínske ministerstvo zahraničných vecí. "Postoj Číny v otázke THAAD sa nezmenil. Sme proti rozmiestňovaniu amerického raketového systému v Južnej Kórei a vyzývame všetky strany, aby okamžite zastavili tento proces. Sme pripravení prijať potrebné opatrenia na ochranu našich záujmov," uviedol hovorca rezortu Keng Šuang, ktorého citovala agentúra TASS. Mnohí tamojší obyvatelia sa však obávajú, že systém pre nich predstavuje potenciálne zdravotné a environmentálne riziko. Prvé súčasti systému boli do Južnej Kórey dovezené ešte začiatkom marca. Americká armáda ubezpečuje, že má výlučne obranný charakter a nepredstavuje žiadnu hrozbu pre okolité krajiny.


Guaidó vyzval medzinárodné spoločenstvo, aby ponechalo všetky možnosti otvorené

Guaidó sa tak vyjadril po krviprelievaní na hraniciach.

CARACAS. Venezuelský opozičný líder Juan Guaidó vyzval zahraničné štáty, aby v rámci snáh o zvrhnutie prezidenta Nicolása Madura ponechali "všetky možnosti otvorené". Vyjadril sa tak po tom, čo úsilie opozície dostať do krajiny humanitárnu pomoc v sobotu zlyhalo a vyústilo do krviprelievania. Najmenej dvaja ľudia zahynuli počas zrážok demonštrantov s bezpečnostnými silami na hranici s Brazíliou a Kolumbiou, okolo 300 ich utrpelo zranenia. Najmenej 60 venezuelských vojakov dezertovalo do Kolumbie. Guaidó oznámil, že sa v pondelok v Bogote stretne s americkým viceprezidentom Mikeom Penceom a diplomatmi krajín Latinskej Ameriky. Témou bude práve kríza vo Venezuele. Americký minister zahraničia Mike Pompeo medzičasom vyzval venezuelské bezpečnostné sily, aby "spravili správnu vec" a vpustili do krajiny humanitárnu pomoc.Maduro odmieta pripustiť, že by vo Venezuele vládla kríza a nechce vpustiť do krajiny humanitárnu pomoc. Z tohto dôvodu nariadil zatvorenie hraníc s Brazíliou a čiastočne aj s Kolumbiou. Zároveň oznámil prerušenie diplomatických vzťahov s Bogotou. Guaidó sa pred mesiacom vyhlásil za prezidenta, pričom prisľúbil ukončiť "tyraniu" socialistického lídra Madura. Za prechodného prezidenta ho uznalo viac než 50 štátov vrátane USA.


Kuzminová má šancu na glóbus. Vie, aký výsledok jej v Rusku stačí

Výsledky + online

Kuzminovej reakcia

Víťazstvom sa slovenská biatlonistka vrátila na čelo Svetového pohára. A v nedeľu môže svoju pozíciu ešte vylepšiť.

HOLMENKOLLEN, BRATISLAVA. Ešte nikdy v kariére nebola slovenská biatlonistka Anastasia Kuzminová tak blízko k zisku krištáľového glóbusu. Trofej, ktorú si treba vybojovať výkonmi počas celej sezóny, nemá v zimných športoch v ére samostatnosti žiadny slovenský športovec. Kuzminová môže byť prvá. Vo štvrtok vybojovala v nórskom Holmenkollene piaty triumf v pretekoch Svetového pohára v tejto sezóne a malý krištáľový glóbus v hodnotení šprintu má už takmer istý. Vďaka prepadu Fínky Kaisy Mäkäräinenovej má nakročené aj k titulu najlepšej biatlonistky celej sezóny, teda k veľkému glóbusu. Pred štvrtkovým šprintom v Holmenkollene nechcela Kuzminová o cieľoch hovoriť. „Nechcem myslieť na žltý ani červený dres, lebo tým by som sa len dostávala pod tlak. Chcem si preteky najmä užiť,“ vravela pre RTVS. „Keď mi každý pripomína 'musíš, Nasťa, musíš', tak sa mi nedarí. Potrebujem sa od toho oslobodiť,“ opisovala po olympiáde. V Holmenkollene vyhrala suverénne a v cieli sa opäť usmievala od radosti. Na strelnici netrafila jeden terčík. Prvé miesto získala opäť najmä vďaka výnimočne rýchlemu behu. Zo všetkých biatlonistiek dosiahla najlepší čas. Od Darii Domračevovej bola až o 21 sekúnd rýchlejšia. „Potvrdila som si, že telo ešte dokáže bojovať. Prospelo mi, že som si po posledných pretekoch trochu oddýchla. Nehľadiac na jednu chybu na strelnici sa za výkon môžem pochváliť,“ cituje Kuzminovú denník Sport-express. 1. Anastasia Kuzminová (SR) 2. Daria Domračevová (Biel.) 3. Julija Džimová (Ukr.) 9. Ivona Fialková (SR) 40. Kaisa Mäkäräinenová (Fín.) 52. Paulína Fialková (SR) „Je skvelé, ako sa mi vydarila celá sezóna, ale snažím sa dotiahnuť to do konca. A hovorí sa - nekrič hop, kým nepreskočíš. Mám pred sebou ešte ďalšie preteky," pokračovala. "Mäkäräinenová vyštartovala až po mne, takže som sa v podvedomí vôbec nezaoberala jej výsledkom. Nastavila som sa tak, že idem pre svoj pocit. Vnímala som to ako tréning, nie preteky. Keď som si uvedomila, že lyže mi idú, mohla som sa do toho oprieť," dodala. V hodnotení šprintu vedie Kuzminová s náskokom 41 bodov práve pred spomínanou Bieloruskou. O víťazke malého glóbusu sa rozhodne v posledných rýchlostných pretekoch v ruskom Ťumeni. Kuzminovej bude na víťazstvo v hodnotení šprintu stačiť aj 22. miesto. "Po olympiáde som bola unavená a strávila som veľa času s deťmi, ale aj na rôznych stretnutiach s fanúšikmi a sponzormi. V Kontiolahti to na mňa doľahlo, ale v Holmenkollene som si začala osviežovať myseľ, pričom telo je stále silné," doplnila Kuzminová podľa IBU. V pretekoch v Holmenkollene sa prepadla dovtedajšia líderka Svetového pohára Mäkäräinenová. So štyrmi chybami dobehla až na 40. mieste. Na prvé miesto vo Svetovom pohári sa tak vrátila Kuzminová. Pred Mäkäräinenovou vedie o sedem bodov. Fínka bude v nedeľu v stíhacích pretekoch štartovať s dvojminútovou stratou. Vďaka dobrému náskoku môže Kuzminová pomýšľať na dobrý výsledok aj v stíhačke a má šancu svoj náskok pred Mäkäräinenovou ešte zvýšiť. Príjemným prekvapením v šprinte bol výkon mladšej zo sestier Fialkových - Ivony. S čistou streľbou dobehla na deviatom mieste. Je to jej najlepší výsledok v kariére. Staršia Paulína s tromi chybami dobehla na 52. mieste. Svetový pohár pokračuje v sobotu súťažou štafiet. Slovenky však štartovať nebudú. „Daniel Kuzmin povedal už na olympiáde, že Nasťa nebude v štafete štartovať a štvrtú do štafety nemáme, keďže Betka Majdišová nemá vyjazdených dostatok bodov na to, aby štartovala vo Svetovom pohári,“ vysvetľovala pre RTVS reprezentačná trénerka Anna Murínová. V nedeľu sa predstavia všetky tri Slovenky v stíhacích pretekoch. Kuzminová vybehne ako prvá o 12.00.


Trump vyhlásil, že s Kimom by sa mohol stretnúť o tri, štyri týždne

WASHINGTON. Americký prezident Donald Trump v sobotu vyhlásil, že so severokórejským vodcom Kim Čong-unom by sa mohol stretnúť o "tri alebo štyri týždne". Informovala o tom televízia CNN. "Myslím si, že by sme sa mohli stretnúť o tri alebo štyri týždne. Bude to dôležitá schôdzka - denuklearizácia Kórejského polostrova," uviedol šéf Bieleho domu. K tomu však poznamenal: "Nemusí to vyjsť. Odídem." Trump ešte skôr v sobotu v príspevku na sociálnej sieti Twitter informoval, že viedol "dlhý a veľmi dobrý" telefonický rozhovor s juhokórejským prezidentom Mun Če-inom, ktorý deň predtým uskutočnil historické stretnutie so severokórejským vodcom Kim Čong-unom. Trump po telefonáte s Munom napísal, že "veci sa vyvíjajú veľmi dobre" a pracuje sa na určení termínu a miesta očakávaného americko-severokórejského summitu. Lídri Severnej a Južnej Kórey sa v piatok stretli v pohraničnej dedine Pchanmundžom, kde ohlásili kroky smerujúce k oficiálnemu ukončeniu kórejskej vojny a zbaveniu Kórejského polostrova jadrových zbraní. Trump v sobotňajšom tvíte uviedol, že sa teší na stretnutie s Kimom, ktoré bolo predbežne naplánované na máj alebo začiatok júna, keďže to "by už malo byť teda niečo".


PREŠPORSKÉ DESATOROEvelyn má chuť buchnúť šampanské, keď nájde parkovacie miesto na prvý pokus

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. Tentoraz hovorí o tom, ako vníma Bratislavu, komička a herečka Eva Kramerová, známa pod pseudonymom Evelyn alebo Gitka.

1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? „Pre mňa je Bratislava domov, mesto plné možností a moja sloboda, ktorú som tu nadobudla. Od prvej chvíle ako som sem ako devätnásťročná prišla, som sa do Bratislavy zamilovala. A milujem ju doteraz. Stále nachádzam miesta, ktoré som ešte nevidela, a baví ma, že je malá, ale spĺňa moje predstavy o veľkomeste.“ 2. Čo na dnešnom Prešporku zbožňujete? „To, že mesto v lete žije, na každom rohu sú kaviarničky, dá sa tu jazdiť na bicykli, sadnúť si do parku a prečítať si knihu, vedľa si odskočiť na obed a večer skočiť do divadla. Jednoducho to, že všetko je tu blízko.“ 3. A čo, naopak, z duše nenávidíte? „Nenávidím šoférovanie a parkovanie v Bratislave. Keď sa mi niekde podarí nájsť parkovacie miesto na prvý pokus, mám chuť buchnúť šampanské a osláviť to. Je to totiž priam výnimočná udalosť.“ 4. Každý má svoje obľúbené miesta, kde si rád prevetrá hlavu a uvoľní sa. Kde sú v Bratislave tie vaše? „Mám rada Slavín, výhľad z Koliby na nočnú Bratislavu, Medickú záhradu či Kukorelliho park. Milovala som tiež sedávať pred svojou prvou vysokou školou na Gondovej, kde sme pili kávu, opakovali si učivo a hľadeli na Dunaj.“ 5. Ako vnímate celomestskú parkovaciu politiku, ktorá dáva mestským častiam možnosť, aby si nastavili pravidlá samy, a uprednostňuje domácich pred mimobratislavskými? „Nerozmýšľam nad tým. Keď sa proste prijme nejaké rozhodnutie, zrejme ho budem musieť rešpektovať.“ 6. Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? „Som človek otvorený a rešpektujem inakosť. Myslím si, že keď sa na jednom mieste stretne viac národností a kultúr, môže z toho vzniknúť zaujímavá zmes, v rámci ktorej sa môžu ľudia navzájom učiť a inšpirovať.“ 7. Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? „Myslím si, že to nie je o tom, či je niekto Bratislavčan, alebo nie, ale skôr o tom, akých ľudí stretnete. Ja nevraživosť voči iným necítim a ani som ju tu nepocítila iba pre to, že nie som rodená Bratislavčanka. Asi som mala šťastie.“ 8. Potrebuje Bratislava metro? Prečo? „Azda každý, kto žije v Karlovke, Dúbravke, vo Vajnoroch, v Petržalke či Rači by ocenil metro, ktoré by aj zmenšilo zápchy.“ 9. Ktorému zaniknutému miestu v meste by ste znovu prinavrátili život a prečo? „Škoda pôvodnej Cvernovky. Mrzí ma tiež zánik všetkých starých budov, ktoré zrútia pre výstavbu nových bytov a biznis centier.“ 10. Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? „Skultivovala by som Kollárovo námestie a Námestie slobody. Do poriadku treba dať aj hlavnú stanicu, na to je však stotisíc málo. “


Holandsko oficiálne stiahlo svojho veľvyslanca z Turecka

Je to najciteľnejšie ochladenie diplomatických vzťahov medzi oboma krajinami od jari minulého roka.

BRUSEL, AMSTERDAM. Holandsko v pondelok oznámilo stiahnutie svojho akreditovaného veľvyslanca z Turecka po neúspechu normalizovať vzťahy s Ankarou. Uviedol to spravodajský server Dutchnews.nl. Ide o najciteľnejšie ochladenie diplomatických vzťahov medzi oboma krajinami od jari minulého roka, keď holandské úrady nepovolili vstup do krajiny dvom tureckým ministrom, ktorí chceli vystúpiť na politických mítingoch tureckej menšiny pred referendom o posilnení právomocí prezidenta Recepa Tayyipa Erdogana. "Aj napriek diskusiám sme odvtedy nedosiahli dohodu o tom, ako normalizovať naše vzťahy," uviedol šéf holandskej diplomacie Halbe Zijlstra. Post veľvyslanca v Ankare bol neobsadený od apríla 2017, ale oficiálne oznámenie o stiahnutí veľvyslanca potvrdzuje, že rokovania v snahe normalizovať vzájomné vzťahy zlyhali. Zijlstra spresnil, že do celkového vyriešenia situácie žiaden nový veľvyslanec Turecka nebude v Haagu prijatý, a dodal, že toto posolstvo bolo odovzdané tureckému chargé d'affaires. Diplomatická roztržka sa začala vlani v marci, keď holandská strana nepovolila tureckému ministrovi zahraničných vecí vstup do krajiny, kde sa chcel stretnúť s členmi tureckej menšiny a obhajovať referendum o rozšírení právomocí prezidenta. O niekoľko dní neskôr to holandské úrady zakázali aj tureckému ministrovi pre rodinu a vyviedli ho z krajiny s policajnou eskortou, čo naživo odvysielala turecká televízia. Erdogan následne holandskú vládu obvinil z "pozostatkov nacizmu" a mal znevažujúce poznámky o úlohe holandských vojakov pri masakri v bosnianskej Srebrenici. Zijlstra v januári vyzval Turecko, aby prejavilo zdržanlivosť v severozápadnej Sýrii, kde turecká armáda bojuje s kurdskými milíciami, a vyjadril obavy, že Ankara sa pripravuje na rozsiahlu operáciu za svojimi hranicami.


Cibulková pri rozlúčke s Fed Cupom uspela a spečatila výhru Slovenska

1. dvojhra

2. dvojhra

3. dvojhra

Fotogaléria

Reakcie

(Bratislava, antuka v AXA Arena NTC) Dominika Cibulková - Carolina Meligeni Alvesová 6:1, 6:1 Viktória Kužmová - Beatriz Haddadová-Maiová 6:3, 6:3 Dominika Cibulková - Beatriz Haddadová-Maiová 7:6 (3), 6:0 Viktória Kužmová, Rebecca Šramková - Carolina Meligeni Alvesová, Luisa Stefaniová 1:6, 3:6 BRATISLAVA. Dominika Cibulková vo svojom poslednom fedcupovom zápase v kariére získala v úvodnej nedeľňajšej dvojhre rozhodujúci tretí bod pre svoj tím vo víkendovom play off stretnutí Slovensko - Brazília o udržanie v II. svetovej skupiny Pohára federácie tenisových reprezentačných družstiev žien. Finalistka Australian Open 2014 Cibulková si v súboji jednotiek oboch tímov poradila s Beatriz Haddadovou Maiovou za 104 minút 7:6 (3), 6:0. Slovensko sa tak udržalo v II. svetovej skupine aj pre budúci rok. Nič na tom nezmenila ani záverečná štvorhra, v ktorej uspeli Brazílčanky a upravili konečný stav stretnutia na 1:3. Dvadsaťdeväťročná Cibulková (33. v rebríčku WTA) a o sedem rokov mladšia Haddadová-Maiová (165.) odohrali prvý vzájomný zápas. Obe družstvá nastúpili na premiérový vzájomný duel v Pohári federácie. Slovensko figuruje na 16. priečke v renkingu krajín ITF, Brazília je na 21. mieste. Slovenky sa zachránili v II. svetovej skupine, z ktorej zatiaľ naposledy vypadli v roku 2005 po prehre 1:4 v Thajsku. Dominika Cibulková: "Chcela by som sa všetkým poďakovať, že ste nás aj počas sviatkov prišli povzbudiť v hojnom počte. Boli ste super. Ďakujem." Tibor Macko, prezident Slovenského tenisového zväzu: "V mene Slovenského tenisového zväzu a v mene všetkých fanúšikov ti (Dominika Cibulková - pozn. red.) ďakujem za tvoju úžasnú kariéru. Za množstvo prekrásnych zápasov, ktoré si v Pohári federácie odohrala. Prajem ti v tenisovej kariére i v súkromnom živote veľa úspechov. Ďakujeme." Matej Lipták, kapitán slovenského tímu a osobný kouč Cibulkovej: "Je to aj pre mňa ťažká chvíľa. Myslím si, že výkony, ktoré si cez víkend podala, ukázali, prečo si ťa ľudia budú pamätať. Si príkladom bojovnosti a pracovitosti. Dokázala si do prípravy na zápasy dávať všetko a tak si ťa budem pamätať." SLOVENSKO BRAZÍLIA


Deväť najlepších hier vo virtuálnej realite, ktoré ukazujú jej plnú silu

Vyskúšajte si únikovú hru pre vaše ruky.

BRATISLAVA. PlayStation VR predstavuje najlepšie riešenie pre každého, kto chce začať s virtuálnou realitou a má doma konzolu PlayStation 4. Súprava sa ľahko obsluhuje a po krátkej inštalácii ju hneď môžete používať. Ak ste už vyčerpali všetky hry a demá, ktoré sú na PlayStation Store dostupné zdarma, môžete sa ponoriť do ďalších zážitkov, ktoré platforma ponúka. Vybrali sme niekoľko hier, ktoré sme vyskúšali a ktoré odporúčame, pretože ide o prepracované zážitky ukazujúce možnosti virtuálnej reality. Tituly, na ktoré potrebujete pohybové ovládače Move sme do výberu nezaradili, keďže pre ich výpadok sme túto možnosť nemali. orientačná cena: 35 eur Ak má niektorá hra potenciál predávať PlayStation VR, tak táto plošinovka s roztomilým robotom v hlavnej úlohe. Veľký zlý mimozemšťan mu uniesol parťákov a vašou úlohou je pomôcť mu všetkých opäť nájsť. Astro Bot ukazuje, ako sa hra zmení, keď sa na nej zúčastňujete priamo. Keď na vás zaútočí chobotnica, musíte pohnúť hlavou, aby ste sa vyhli atramentu. Prostredie objavujete tak, že sa pozeráte všetkými smermi. Niekedy váš robot preskakuje plošinky priamo pred vami. Inokedy nad vami. Alebo za vami. Či dokonca pod vami. Občas musíte pozrieť aj za roh. Hra využíva aj pohybové snímače a dotykové plochy ovládača, ktorý sa zobrazuje aj v hre. V jednom momente je váš ovládač trampolínou, v druhom z neho vystreľujete hviezdice, aby ste ním o chvíľu polievali kvety. Táto hra je pre PlayStation VR to isté čo Mario Odyssey pre Nintendo Switch. orientačná cena: 30 eur Adventúra Moss je príbehom o myšiach a virtuálnej realite. Hneď v úvode stretnete myšku Quill, ktorá vás vidí a môže s vami komunikovať pomocou posunkovej reči. Myška nie je samostatná, môžete ju ovládať a potulovať sa s ňou po svete. Ale zároveň predstavujete akúsi "vyššiu silu", ktorá sa môže postaviť či presunúť, čím získate iný pohľad na okolie. Takto odhalíte nové miesta, kde sa ukrývajú predmety, ktoré by vám inak unikli. Najväčším ťahákom Moss je práve vaša zvedavosť, čo bude ďalej, na čo ešte narazíte. orientačná cena: 35 eur  Dá sa hra, ktorá je známa viac ako tridsať rokov, zmeniť tak, aby vás nanovo uchvátila? Tetris Effect je ako filmová scéna, kde spolu dokonale všetko ladí, od scenára, postáv, cez hudbu a zábery až po strih. Všetko, čo sa na obrazovke deje a čo máte pod kontrolou, je synchronizované s tým, ako hra vyzerá, ako znie a aký z nej máte pocit. Hra je vynikajúca už na bežných televízoroch, no virtuálna realita jej dodá ešte rozmer priestorovosti, keď vás všetky efekty obklopia, miznú z pohľadu a vracajú sa späť. Hra vo virtuálnej realite navodzuje presne ten euforický dojem, na aký je navrhnutá. orientačná cena: 20 eur Ak vám WipEout nič nehovorí, ide o futuristické bojové preteky veľmi rýchlych vznášadiel po tratiach, ktoré sa dajú opísať ako extrémna horská dráha. A, aj za cenu opakovania sa, vďaka virtuálnej realite nadobúda hra úplne iné rozmery. Ak jedno slovo vystihuje WipEout, je to bezprostrednosť. Už po zapnutí vás úvodné menu postaví do stredu dráhy, po ktorej práve letia vznášadlá. Keď sa k vám priblížia, spomalia, aby ste si ich krásu vychutnali so sánkou dolu. Druhýkrát vám spadne, keď sa posadíte do detailného kokpitu a rozhliadate sa po palubnej doske a trati. A tretíkrát, keď sa pozriete do na vrchol 90-stupňového stúpania. Nejde pritom o žiadny oklieštený zážitok, vymodelovaný kokpit vás čaká pri každom jednom vznášadle a vo virtuálnej realite môžete hrať všetky tri pretekárske kampane a jednotlivé herné režimy. orientačná cena: 20 eur Escape Room pre vaše ruky. Tak sa dá opísať logická hra, ktorá vaše ruky uzavrie do zvláštneho prístroja a v podstate nepovie, ako sa z neho vyslobodiť. Na to už musíte prísť sami. Prístroj, v ktorom máte vo virtuálnej realite ruky, však môžete "zvnútra" ovládať pomocou pohybového ovládača vo vašich rukách. Vašou úlohou je otáčať ovládačom (a teda prístrojom vo VR) všetkými smermi, aby ste dobre videli, čo je na jeho boku. A pritom stláčať tlačidlá, aby ste prišli na to, čo na prístroji spúšťajú. A nakoniec ich vhodnou kombináciou a v správnej postupnosti postláčať, aby ste hádanku vyriešili. Hra nie je iba o náhodnom stláčaní, ale často sa musíte rozhliadať po miestnosti, kde sa nachádzate, pretože sa v nej občas ukrývajú aj kľúče k správnemu riešeniu. orientačná cena: 25 eur Vesmírna loď s rovnakým názvom ako hra sa dostala nebezpečne blízko k čiernej diere. Zvláštny pokus spôsobil, že posádka sa premenila na strašidelné nemŕtve bytosti. Aby ste sa zachránili, musíte reštartovať palubný počítač, spustiť pohon a mnoho ďalších úloh, aby ste sa vyhli skaze. O strašidelné momenty nebude núdza. Virtuálna realita dáva hororovej atmosfére celkom nové rozmery a vtiahne vás do hry tak, že sa budete báť každého temného rohu. Vďaka priestorovému zvuku vzbudzuje aj syčanie pary nepríjemný pocit. Budete opatrne vykúkať spoza rohu, či tam niekto nie je. orientačná cena: 60 eur Aj keď posledný diel leteckej série nie je primárne určený pre virtuálnu realitu, hra má krátku kampaň s troma misiami a režim voľného letu, ktoré sa v nej dajú zahrať. A, samozrejme, hru hráte iba z kokpitu stíhačky, ktorú riadite. Zážitok z hrania by sa dal jedným slovom opísať ako "blockbusterový". Čakajú vás prelety cez oblaky, štartovanie a pristávanie na lietadlovej lodi, otočky, prudké stúpania a klesania. Pri leteckých súbojoch sa budete rozhliadať po celej oblohe, aby ste našli protivníkov. Ale predovšetkým vás čaká neuveriteľný pocit, že ste uprostred diania. Napriek krátkosti je AC7 vo virtuálnej realite nezabudnuteľným zážitkom. orientačná cena: 23 eur Veľký schátraný dom, všade špina, neporiadok a šváby. Úvodná kulisa jedného z mnohých dielov legendárnej hororovej série vás zavedie mimo bežnej civilizácie, rovno do náruče jednej desivej rodiny. Čaká na vás skúmanie, odhaľovanie príbehu, skrývanie sa, utekanie a najmä obrovská porcia strachu. Nie je z vás žiadny nesmrteľný hrdina, ale skôr poriadne vystrašená osoba v nesprávnom čase na nesprávnom mieste. Resident Evil 7 je dôvodom, pre ktorý by každý milovník hororovej akcie mal investovať do virtuálnej reality. Zážitok je tu skvelý, hra vás okamžite vtiahne do deja a ak zvládnete litre krvi, desivé scény a odtrhnuté končatiny, budete vo vytržení. Ak má takto vyzerať budúcnosť hernej zábavy, tak ju berieme všetkými desiatimi. Rovnako intenzívny zážitok s hraním na televízore nikdy nezažijete, Resident Evil 7 totiž úspešne búra bariéru medzi hráčom a klasickou obrazovkou. orientačná cena: 15 eur Jeden z prvých titulov, ktoré konečne nepôsobili ako technologická ukážka možností virtuálnej reality na Playstation. Farpoint okrem pocitu plnohodnotnej hry navyše priniesol špeciálny ovládač v tvare klasickej zbrane, ktorý zásadne zmenil zážitok z hrania. Samotná hra by sa však v klasickej verzii slávy nedočkala, veď jej základom je len nevýrazný príbeh o planétach a mimozemských príšerách. No skvelo zvládnutá virtuálna realita je zážitkom, ktorý osloví každého hráča akčných hier. Nehostinné prostredie, desiatky rôznorodých nepriateľov a hlavne dobre zvládnutý pohyb, z ktorého vás nerozbolí brucho ani po hodine hrania. Jednoduchšia grafika a občas monotónne prostredie sú daňou za plynulú zábavu.


Bezpečný mobil neexistuje. Izraelská firma odhaľuje tajomstvá na počkanie

Cellebrite dokáže získať dáta z takmer všetkých mobilov, spolupracuje aj vládnymi agentúrami.

JERUZALEM, BRATISLAVA. Je to práca na niekoľko sekúnd. Stačí len pripojiť mobil k počítaču, kliknúť na tlačidlo a všetko vaše súkromie je preč. Izraelská firma Cellebrite dokáže čítať dáta z takmer všetkých šifrovaných a zamknutých mobilov. Hoci to znie až príliš odvážne, zmluvy s vládnymi agentúrami zo 115 krajín sveta potvrdzujú, že nejde iba o silné slová. Bezpečnostní analytici trpezlivo hľadajú chyby v softvéri a hardvéri mobilov, aby ich udržali v tajnosti pre svoje vlastné projekty. Firma má vo svojom archíve viac ako 15-tisíc rôznych modelov mobilných telefónov a mesačne k nim pribudne 150 až 200 nových. Pozorne ich skúma tím špecialistov, aby odhalili chyby, ktoré vývojári a výrobcovia spravili. Kým pri zariadeniach s Androidom je vďaka otvorenému systému a jednotnej čipovej platforme práca jednoduchšia, pri Apple novinkách majú odborníci čo robiť. Firma vyvíja nielen svoj vlastný systém, ale navrhuje si aj čipy na ktorých beží. Výskumnícky tím pozostáva z 250 ľudí a narozdiel od hackerov, všetky objavy zostávajú v tajnosti. Útoky na bezpečnosť prebiehajú vždy pri fyzickom prístupe k mobilu, bez internetu a podozrení, ktoré by mohli odhaliť vývojári, výrobcovia a bezpečnostné firmy. Cieľom je zachovať tajomstvá naveky, aby chyby v kóde zostali zraniteľné celé desaťročia. Zástupcovia spoločnosti podľa magazínu The Express Tribune tvrdia, že neexistuje mobil, ktorý by bol úplne bezpečný. Odborníci si trúfajú aj na najnovšie iPhony. Zo zariadení je neraz možné obnoviť dáta, o ktorých sú ľudia presvedčení že sa v nich už zaručene nenachádzajú. Ide o informácie ktoré môžu byť mesiace či roky staré, avšak zostali na úložisku bez toho, aby ich nové dáta prepísali. Stáva sa to aj vtedy, ak obnovíte továrenské zariadenia a úložisko naformátujete funkciami, ktoré mobil ponúka. Mobily sú neustále zložitejšie a chyby sa hľadajú čoraz ťažšie. Stále však existujú bezpečnostné prešľapy, ktoré je možné zneužiť. Firma sa snaží verejnosť presvedčiť, že je férová a pri prieniku do mobilov vždy rešpektuje zákony krajiny, pre ktorú úkon robí. Odmieta zákazky, ktoré sa miestnej legislatíve priečia.


Írsky premiér vidí možnosť na dohodu s Britmi, tvrdí Tusk

Tusk plánoval zastaviť rokovania s Britániou, pokračovať môžu aj počas víkendu.

BRUSEL. Predseda Európskej rady Donald Tusk v piatok vyhlásil, že dostal od írskeho premiéra Lea Varadkara "sľubné signály", pokiaľ ide o možnosť dosiahnuť ešte s Britániou pred jej blížiacim sa odchodom z Európskej únie dohodu. Oznámil tiež posun termínu, dokedy majú byť súvisiace rokovania s Britániou uzavreté, informovala agentúra AP. Podľa Tuskovho vyjadrenia v cyperskej Nikózii nastala "prvýkrát" situácia, keď Varadkar a jeho britský náprotivok Boris Johnson vidia možnosť, ako dosiahnuť novú podobu tzv. rozvodovej dohody medzi Britániou a zvyškom EÚ, ktorú Londýn v pôvodne vyrokovanej verzii odmieta. Šéf Európskej rady vyjadril v tejto súvislosti názor, že "aj tú najmenšiu šancu treba využiť", hoci "nie je zaručený úspech a čas už prakticky vypršal". Tusk pôvodne plánoval zastaviť rokovania s Britániou v piatok, vzhľadom na spomínané náznaky prelomu však teraz pripúšťa ich pokračovanie počas víkendu. Predstavitelia EÚ sa budú otázkou tzv. brexitu zaoberať na nadchádzajúcom summite, naplánovanom na budúci štvrtok a piatok v Bruseli. Johnson opakuje, že Británia vystúpi z Únie 31. októbra bez ohľadu na to, či sa dovtedy podarí dohodnúť podmienky odchodu, alebo nie. Zákon prijatý britským parlamentom pritom vyžaduje, aby premiér v prípade nedosiahnutia dohody do 19. októbra požiadal Brusel o odklad brexitu.


Šéfka sociálnych demokratov Gašparová: Výmena vedenia Smeru by súčasnú situáciu nevyriešila

Šéfka Mladých sociálnych demokratov Martina Jarošová Gašparová jedného z jej predchodcov Andreja Kolesíka kritizovať nechce.

Smer síce zažíva horšie obdobie, ale to neznamená, že sa od neho budú Mladí sociálni demokrati dištancovať, tvrdí ich nová šéfka Martina Jarošová Gašparová. Vo svojom prejave na sneme Smeru povedala, že sociálni demokrati nie sú podľa nej karieristickou organizáciou. Prípadnú ponuku zo Smeru ale neodmieta. Ako ste sa stali šéfkou mladých socialistov? „V tejto mládežníckej organizácii som už dlhé obdobie a postupne som sa presunula z okresnej oblasti na krajskú. Neskôr som dostala ponuku stať sa vedúcou tejto organizácie. Dlho som to zvažovala, ale po čase som sa rozhodla, že by bolo celkom fajn zastupovať mladých ľudí a dostávať medzi nich sociálnu demokraciu.“ Aké je to viesť sociálnych demokratov v čase, keď pozícia Smeru slabne a otvorene sa hovorí o personálnych zmenách?  „Musím povedať aj za naše predsedníctvo, že sa určite strany Smer nevzdávame. Som presvedčená, že niekedy musí byť aj zle, aby potom mohlo byť dobre. Netreba byť so Smerom zadobre len v ľahších časoch, ale aj v tých horších. Radi im pomôžeme k tomu, aby sociálna demokracia na Slovensku ožívala.“ Rieši podľa vás Smer túto situáciu dostatočne razantne?  „Myslím si, že rámec, ktorý bol na sneme prednesený, je o zmenách politiky smerom k spoločnosti. Politika Smeru ide skôr do obsahu a k tomu, čo dajú ľuďom. Personálna politika je síce dôležitá, ale aj keby sa vymenilo celé vedenie Smeru, nebude to riešiť podstatu.“ Zúčastnili ste sa protikorupčných protestov?  „Zatiaľ nie. Uvidíme, ako to bude v budúcnosti. O korupcii sa ale treba rozprávať.“ Ako ich ako šéfka mládežníckej organizácie vnímate?  „Každý má svoj názor a slobodu prejaviť svoj postoj. Podľa mňa je ale veľmi dôležité, aby protestujúci aj rozumeli tomu, za čo protestujú. Keď som sledovala rozhovory s organizátormi protestov, tak som mala dojem, že tomu nerozumejú. Myslím si, že politickú scénu neoslovili tak, ako chceli.“ Nie je to tým, že majú 17 či 18 rokov? „Nie je to až tak o veku. Ak idem nejaké veci robiť, mala by som pred tým o tom niečo naštudovať. Aj 15-ročný človek môže korupcii rozumieť, ak si ju naštuduje.“ Ako vnímate prácu jedného z vašich predchodcov Andreja Kolesíka?  „Myslím, že všetci moji predchodcovia prispeli tým, čím mohli. Ja som im za to vďačná.“ V prejave ste hovorili, že vás ľudia niekedy vnímajú ako karieristov. Čo ste tým mysleli?  „Je to skôr o tom, že nálada v spoločnosti nie je pozitívna. Ľudia veria skôr zlému ako dobrému. Niekedy si potom myslia, že sme v združení len preto, aby sme dostali nejakú pozíciu. Úprimne môžem prehlásiť, že to tak nie je.“ Ak by vám Smer ponúkol pozíciu, nevzali by ste ju?  „To som nepovedala, ale nie je to o karierizme.“


Zomrel Vojmír Srdečný, posledný preživší zo Sachsenhausenu

Srdečný bol do Sachsenhausenu deportovaný v roku 1939.

PRAHA. Vo veku 99 rokov zomrel Vojmír Srdečný, posledný preživší z nemeckého koncentračného tábora Sachsenhausen. Uviedla to predsedníčka Združenia oslobodených politických väzňov a pozostalých Zdeňka Valouchová, ktorú v pondelok citovala Česká televízia (ČT). Srdečný bol do Sachsenhausenu deportovaný v roku 1939 po nacistickej perzekúcii vysokoškolákov. Podľa webovej stránky projektu Paměť národa sa Srdečný narodil 6. októbra 1919 v Albrechticiach nad Orlicí vo východných Čechách. V roku 1939 sa prihlásil do Ústavu pre vzdelávanie profesorov telesnej výchovy, kam bol prijatý. V Prahe býval na Švehlovom internáte a po piatich týždňoch štúdia 17. novembra 1939 vpadli do tejto budovy nacisti. Srdečný bol spolu s ďalšími stovkami študentov deportovaný do Sachsenhausenu. Po jednom roku, jednom mesiaci a jednom dni sa Srdečný dostal z tábora spolu s ďalšími dvoma stovkami študentov. Po prepustení a návrate do Albrechtíc v decembri 1940 pracoval ako praktikant v poisťovni a po dvoch rokoch bol nútene nasadený v továrni Guss- und Metallgesellschaft v Holiciach. Srdečný sa celý život zaoberal prácou s telesne postihnutými. V roku 1947 nastúpil do rehabilitačného ústavu v Kladruboch, kde okrem iného založil Kladrubské hry pre telesne postihnutých. V roku 1949 musel odísť, ďalšie uplatnenie našiel ako rehabilitačný pracovník v štátnych kúpeľoch Velké Losiny, kde sa venoval liečbe pacientov s následkami po detskej obrne. Srdečný bol tiež predsedom zväzu telesne postihnutých športovcov a vyše tridsať rokov pôsobil na pedagogickej fakulte v Hradci Králové. Za celoživotnú pedagogickú činnosť a rozvoj športu pre invalidov získal Srdečný tohto roku v máji od tamojšej radnice Cenu Františka Ulricha. Srdečný bol okrem iného predsedom historickej skupiny "17. november 1939" v Českom zväze bojovníkov za slobodu (ČSBS), kde sa podieľal na povojnovej evidencii deportovaných študentov. V apríli 2010 sa stal členom Medzinárodného výboru Sachsenhausen.


Členovia vlády za SNS sa zdržali hlasovania o zvýšení minimálnej mzdy

Ministerka Matečná to prirovnala k aktu zodpovednosti.

BRATISLAVA. Ministri za koaličnú Slovenskú národnú stranu (SNS) sa na rokovaní vlády o výške minimálnej mzdy na rok 2020 vo výške 580 eur zdržali hlasovania. Oznámila to šéfka Ministerstva pôdohospodárstva a rozvoja vidieka SR Gabriela Matečná (SNS) po rokovaní vládneho kabinetu. "Ako pán premiér informoval, ministri za SNS sa zdržali hlasovania pri vyhláške o minimálnej mzde," povedala. Členovia vlády za SNS sa podľa nej totiž snažia správať rozpočtovo korektne. "My sme za určenie minimálnej mzdy vo výške 580 eur, ktorá bola schválená. Očakávali sme však, že minister financií (Ladislav Kamenický) nás bude informovať o dopadoch minimálnej mzdy na (štátny) rozpočet, ktorý sa v súčasnosti pripravuje, pretože výška minimálnej mzdy má dopad nielen na podnikateľskú sféru, ale aj na štátnych zamestnancov a zamestnancov vo verejnej správe. Ak by bol priestor, my by sme pokojne hlasovali aj za minimálnu mzdu, ktorá by bola možnože vo výške 600 eur," zdôvodnila. "Keďže sme v období prípravy rozpočtu a dnes nás ministerstvo financií zaväzuje k zníženiu rozpočtu, tak máme za to, že výška minimálnej mzdy má dopad na štátny rozpočet a mali sme o tejto téme diskutovať spoločne," dodala Matečná. Podľa Kamenického zvýšenie minimálnej mzdy nemá zásadný dopad na rozpočet. "Máme prepočty. Minimálna mzda a jej dopad na rozpočet verejnej správe je neutrálny. Zvyšujú sa nám sociálne, zdravotné odvody, urobili sme na Inštitúte finančnej politike prepočty a pri minimálnej mzde to vychádza neutrálne," spresnil. Pri hlasovaní o minimálnej mzde sa podľa premiéra Petra Pellegriniho (Smer-SD) na rokovaní vládneho kabinetu okrem ministrov za SNS zdržal aj minister spravodlivosti Gábor Gál (Most-Híd). "Most-Híd sa netají tým, že zastupuje záujmy aj podnikateľského sektora. Malým podnikateľom príplatky, ktoré sú viazané na minimálnu mzdu, budú robiť problémy. Nehlasoval som proti, zdržal som sa hlasovania," upozornil. "Diskutovali sme o tom, že sa má prehodnotiť viazanie príplatkov pri nadčasovej práci, pri práci počas sviatkov a dní pracovného pokoja nie na minimálnu mzdu, ale napríklad na priemernú mzdu," dodal Gál.